Tambah bajet, kerajaan sedang perkukuh kedudukan vernakular?

Oleh Zuhayati Yazid

BANGI, 25 Rabiulawal 1443H, Isnin – Cadangan kerajaan untuk menaikkan peruntukan vernakular dalam pembentangan Bajet 2022 dilihat sebagai usaha memperkasakan sekolah tersebut.

Nyata ia jauh menyimpang daripada aspirasi majoriti rakyat yang mahu melihat sekolah aliran berkenaan dihapuskan.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan melihat, jumlah Sekolah Jenis Kebangsaan Cina (SJKC) dan Tamil (SJKT) yang kini mencecah 1,800 buah sudah memadai dan tidak perlu ditambah lagi.

Justeru, beliau menagih keprihatinan kerajaan supaya ‘cukup-cukuplah’ peruntukan yang diberikan selama ini dan sudah tiba masa untuk bertegas dalam isu sekolah berkenaan.

“Dalam hal ini kita perlu menghentikan pertambahan sekolah baharu vernakular di negara kita, cukup-cukuplah apa yang ada hari ini, jangan tambah lagi yang baharu.

“Semua ini penting supaya sekolah berkenaan tidak berterusan bermaharajalela di negara ini sehingga menyebabkan sistem pendidikan kebangsaan negara diperlekehkan dan ditindas,” katanya kepada Ismaweb.net, hari ini.

Terdahulu, The Star melaporkan peruntukan bajet untuk penyelenggaraan dan penambahbaikan bagi sekolah vernakular meningkat berbanding tahun lalu.

Media itu melaporkan, dalam Bajet 2021, semua sekolah vernakular Cina dan Tamil diperuntukkan kira-kira RM104 juta untuk penyelenggaraan dan naik taraf.

Menteri Kewangan, Tengku Datuk Seri Zafrul Tengku Abdul Aziz berkata, RM120 juta disediakan untuk manfaat 1,800 SJKC dan juga SJKT bagi tahun 2022.

Mengulas lanjut Ustaz Mohd Azizee berkata, sudah tiba masa semua pihak berganding bahu memperkasakan sekolah kebangsaan (SK) di negara ini.

Ini kerana tegas beliau, SK menjadi penanda aras kepada tahap pencapaian pendidikan di negara, selain asas kekuatan perpaduan kini dan masa hadapan.

“Kualiti infrastruktur dan akademik di sekolah kebangsaan harus ditambah baik, selain meneliti dan mengkaji semula subjek yang diajar di peringkat sekolah rendah serta menengah ketika ini.

“Pemerkasaan sekolah kebangsaan bukanlah bermaksud kita mengabaikan pihak lain, namun ia harus menjadi keutamaan kerajaan,” ujarnya.

Dalam masa sama, beliau turut mencadangkan supaya bantuan tidak diberikan lagi kepada Sekolah Menengah Persendirian Cina (SMPC) yang kewujudannya jelas melanggar Dasar Pendidikan Negara.

“Untuk apa kita bantu mereka lagi sedangkan mereka sendiri tidak mahu ikut sistem pendidikan kebangsaan kita sebaliknya guna sukatan pelajaran dari negara luar,” tegas beliau.


Kilang disyaki punca pencemaran Sungai Selangor disita, dikompaun

SHAH ALAM, 16 Muharram 1442H, Jumaat  – Sebuah kilang yang disyaki menjadi punca pencemaran bau sehingga menyebabkan empat Loji Rawatan Air (LRA) di Sungai Selangor dihenti tugas sejak semalam, disita dan dikompaun serta-merta, selain akan dikenakan tindakan lebih tegas, kata Menteri Besar Selangor Datuk Seri Amirudin Shari.

Beliau berkata, kilang berkenaan disyaki melepaskan bahan pelarut ke dalam Sungai Gong yang mengalir ke Sungai Sembah iaitu antara sungai utama bagi Sungai Selangor.

“Pencemaran bau pada kadar bacaan tiga ton itu dikesan di muka sauk LRA Sungai Selangor Fasa 1, Fasa 2, Fasa 3 dan Rantau Panjang sehingga memaksa stesen air mentah ditutup operasinya.

“Sejak insiden (pencemaran bau) itu dikesan, Unit Pengurusan Bencana Selangor, Pengurusan Air Selangor Sdn Bhd dan Lembaga Urus Air Selangor telah mengambil beberapa tindakan untuk mempercepatkan usaha membuka semula operasi LRA itu,” katanya dalam kenyataan hari ini.

Beliau berkata, antara tindakan yang dilakukan ialah melepaskan 1,882 juta liter sehari (JLH) daripada kolam alternatif Hybrid Off River Augmentation System (HORAS 600), Empangan Sungai Selangor dan Empangan Sungai Tengi bagi proses pencairan air di Sungai Gong.

Selain itu, katanya, agensi berkenaan juga turut melakukan ‘flushing’ air tercemar ke hilir sungai menerusi pembukaan pintu baraj tiga dan lima di Intake Sungai Selangor Fasa 1 selain meletakkan 250 kilogram ‘activated carbon’ di lokasi yang terdapat kesan bau termasuk di kilang berkenaan.

“Keutamaan kerajaan negeri ialah memastikan gangguan bekalan air kepada pengguna dan premis perniagaan dipulihkan secepat mungkin.

“Sehingga kini, sebanyak 78 lori tangki, 22 lori tangki jumbo dan 54 tangki statik dikerah ke lokasi terjejas serta membuka 18 pusat khidmat setempat dan lapan pili air awam selain mengagihkan 23,000 botol air minuman lima liter kepada mereka yang terjejas,” katanya.

Sebanyak 1,292 kawasan di tujuh wilayah di sekitar Lembah Klang mengalami gangguan bekalan air tidak berjadual bermula semalam selepas empat LRA dihenti tugas ekoran insiden pencemaran bau berkenaan.

Tujuh wilayah berkenaan adalah Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat. -Bernama


Semua ekonomi digesa sedia peruntukan antirasuah

KUALA LUMPUR, 3 Rabiulawal 1442H, Selasa – Suruhanjaya Pencegahan Rasuah Malaysia (SPRM) hari ini menggesa semua ekonomi agar menyediakan peruntukan daripada belanjawan tahunan untuk menampung usaha-usaha antirasuah.

Ketua Pesuruhjaya SPRM, Datuk Seri Azam Baki berkata, ini penting bagi memastikan kekayaan yang dijana ekonomi itu turut dikongsi bersama rakyat dan bukannya dinikmati oleh segelintir pihak.

“Pada masa sama, kita juga perlu meningkatkan usaha bagi mengelak negara masing-masing dilihat sebagai tempat selamat untuk pelaku-pelaku rasuah terbabit,” katanya dalam satu kenyataan hari ini.

Terdahulu, Azam menyampaikan ucap tama di mesyuarat maya Mesyuarat Kumpulan Kerja Pakar Antirasuah dan Ketelusan (ACTWG) Kerjasama Ekonomi Asia Pasifik (APEC) bertemakan ‘Pendedahan Tangan-Tangan Ghaib : Menangani Penyembunyian Pemilikan Berkepentingan,’ di sini, hari ini.

Beliau berkata, sesebuah negara itu perlu menjana kekayaan ekonomi bagi meneruskan kelangsungan serta mencapai kejayaan dalam segenap aspek.

“Bagaimanapun, jika salah laku rasuah dan penyelewengan kuasa dibiarkan berleluasa, kekayaan yang dijana itu sebaliknya akan hanya dinikmati oleh segelintir individu,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


PRU15: Tiada kerjasama dengan PN, noktah

SEREMBAN, 1 Safar 1444H, Isnin – Timbalan Presiden PKR Rafizi Ramli berkata Pakatan Harapan (PH) tetap tidak perlu mewujudkan kerjasama dengan Perikatan Nasional (PN) bagi menghadapi Pilihan Raya Umum ke-15 (PRU15).

Rafizi berkata perkara itu telah diputuskan dalam mesyuarat PH yang diadakan pada Rabu lepas.

“Mesyuarat PH pada Rabu lepas sudah buat keputusan noktah. Maksudnya kita akan terus berkempen dalam PRU15 sebagai PH,” katanya kepada pemberita selepas program Jelajah Trak Ayuh Malaysia di Stadium Tuanku Abdul Rahman, Paroi di sini malam tadi.

Katanya, PKR sebagai tulang belakang PH berpegang kepada prinsip satu gabungan melibatkan semua kaum di negara ini, dan sekiranya niat gabungan bersama PN tidak betul iaitu hanya menggunakan alasan untuk menumbangkan BN, ia akan mewujudkan satu kerajaan yang tidak stabil.

“Menang atau kalah belakang kira, kami (PKR) mahu pertahankan idealisme kami. Tetapi saya tidak boleh bercakap bagi pihak DAP dan Amanah (Parti Amanah Negara). Mereka pimpinan senior berpengalaman berpuluh tahun, terpulang kepada mereka…saya hanya berpegang kepada keputusan di peringkat PH iaitu noktah (tiada kerjasama dengan PN),” katanya.

Media sebelum ini melaporkan Pengerusi PN Tan Sri Muhyiddin Yassin berkata semua pimpinan parti pembangkang perlu mempertimbangkan membuka semula pintu rundingan dengan PN, jika masing-masing sepakat bahawa musuh utama dalam PRU15 adalah BN. – Bernama


Cabul Perlembagaan jika iktiraf UEC!

Oleh: Zuhayati Yazid

BANGI, 2 Safar 1443H, Khamis – Kerajaan akan dianggap mencabul keluhuran Perlembagaan negara sekiranya mengiktiraf Sijil Peperiksaan Bersepadu (UEC) – yang sukatan pelajarannya berkiblatkan Taiwan.

Atas dasar itu, kerajaan tidak boleh mengiktiraf sijil yang bertentangan dengan Dasar Pendidikan kerana mengikut Perlembagaan, bahasa Melayu adalah bahasa kebangsaan.

Presiden Persatuan Pesara Pegawai Perkhidmatan Pendidikan Malaysia, Datuk Abdul Raouf Husin berkata, dalam UEC mereka menjadikan Bahasa Cina sebagai penghantar – situasi ini bukan sahaja mencabul Perlembagaan tetapi menggadai masa depan dan mematikan bahasa ibunda kita sendiri.

“Jadi kenapa perlu kita perlu menerima bahasa lain selain yang tertulis dalam Perlembagaan.

“Dalam Akta Dasar Pendidikan 1967 juga menekankan sekolah perlu menggunakan bahasa Melayu sebagai bahasa penghantar selain boleh menggunakan bahasa lain seperti Inggeris, Arab dan sebagainya,” katanya ketika dihubungi Ismaweb.net, hari ini.

Tegas Abdul Raouf, sukatan dalam UEC juga dibimbangi boleh mencetuskan perpecahan kaum apabila isu-isu sensitif ditonjolkan termasuk peristiwa berdarah 13 Mei 1969.

“Dalam sukatan berkenaan mereka tidak didedahkan kepada sejarah Melayu sebaliknya lebih menonjolkan isu-isu perkauman termasuklah isu 13 Mei 1969 yang menyatakan dalam pergaduhan berkenaan ramai penduduk Cina yang terkorban.

“Situasi itu akan meninggalkan kesan kepada pelajar terutama golongan yang belum matang dan sekali gus akan memupuk rasa tidak selesa kepada masyarakat Melayu itu sendiri,” tegasnya.

Pada masa sama Abdul Raouf berpandangan, UEC ini mahu mendidik pelajar bertuankan negara China.

“Ini tidak adil, sekiranya UEC diluluskan tidak mustahil bangsa-bangsa lain di negara kita turut menuntut hak mereka.

“Seharusnya sebagai pemilik tanah Melayu kita terus memperjuangkan hak kita dan bukannya mengikut telunjuk pihak lain yang hanya lebih menjurus kepentingan peribadi,” katanya.

Terdahulu laporan portal berita Samudera.my, mendedahkan bahawa UEC yang selama ini menjadi subjek kontroversi bakal diluluskan kerajaan.

Kelulusan yang diberikan tersebut adalah kelulusan bersyarat seperti wajib lulus Bahasa Melayu dan subjek Sejarah.

Tindakan ini menurut sumber dalaman portal berkenaan, berikutan tuntutan pihak tertentu dari pembangkang yang mengenakan beberapa syarat ketat untuk memberikan sokongan CSA kepada pihak kerajaan pada 14 September 2021.


AS henti 5 program didakwa alat propaganda China

WASHINGTON, 19 Rabiulakhir 1442H, Sabtu – Jabatan Negara Amerika Syarikat (AS) menghentikan lima program pertukaran dengan China yang disifatkan sebagai ‘alat propaganda’ yang disalah erti sebagai ‘program pertukaran budaya.’

Universiti di AS telah menjadi sasaran pengintipan yang dilakukan oleh China sejak beberapa tahun kebelakangan ini, kata pegawai perisik.

“Lima program yang dihentikan sepenuhnya dibiayai dan dikendalikan oleh pemerintah China sebagai ‘alat propaganda kuasa secara halus.

“Mereka memberikan akses yang cermat kepada para pegawai Parti Komunis China, bukan kepada orang-orang Cina, yang tidak menikmati kebebasan bersuara dan berhimpun.

“Amerika Syarikat mengalu-alukan pertukaran program budaya secara timbal balik dan adil dengan pegawai Republik China dan rakyat China, tetapi program sehala seperti ini tidak saling menguntungkan,” kata kenyataan itu.

Pada bulan September, Presiden AS, Donald Trump menarik balik visa lebih daripada 1,000 pelajar dan penyelidik China, dengan mengatakan bahawa mereka telah mencuri harta intelek serta membantu memodenkan tentera China.

China membalas, dengan mengatakan AS bersalah kerana ‘memantau, mengganggu dan menahan dengan sengaja’ pelajar dan penyelidik China di AS.

Penamatan program itu antara tindak balas terbaharu hubungan dingin Trump dengan China.

Trump sebelum ini melancarkan perang dagangan dengan Beijing, mengkritik tindakan kerasnya terhadap kebebasan di Hong Kong dan menyalahkan China sebagai punca penularan awal wabak COVID-19 yang melanda dunia. – Agensi


Pegawai bank ditahan tunjuk isyarat lucah kepada polis

KUALA LUMPUR, 9 Safar 1442H, Ahad  – Seorang pegawai bank ditahan gara-gara menunjukkan isyarat lucah kepada anggota polis ketika kenderaan dinaikinya diperiksa dalam sekatan jalan raya (SJR) di Persiaran Tropicana, Kota Damansara, dekat sini malam tadi.

Ketua Polis Daerah Petaling Jaya ACP Nik Ezanee Mohd Faisal berkata, dalam penugasan SJR kira-kira jam 11.30 malam itu, pihaknya menahan sebuah kenderaan e-hailing yang dinaiki oleh suspek berusia 39 tahun untuk pemeriksaan.

“Semasa menjalankan pemeriksaan, suspek menunjukkan isyarat lucah (jari tengah) dan mengeluarkan kata-kata kesat kepada anggota polis yang bertugas serta tidak memberikan kerjasama.

“Suspek juga bertindak agresif, dan ia memaksa polis melakukan tindakan kekerasan yang minima semasa melaksanakan tangkapan,” katanya dalam kenyataan hari ini.

Beliau berkata, suspek ditahan reman tiga hari dan disiasat mengikut Seksyen 186 Kanun Keseksaan serta Seksyen 14 Akta Kesalahan Kecil 1955 kerana menghalang penjawat awam dalam melaksanakan tugas. -Bernama


Cukai tanah kubur Cina di Johor hanya RM10

JOHOR BHARU, 23 Muharram 1442H, Jumaat – Masyarakat Cina di Johor mendapat habuan besar selepas tidak perlu lagi membayar cukai tanah untuk setiap lot perkuburan dengan kadar yang tinggi, kerana kini ia hanya berharga RM10, kata Penasihat Menteri Besar Johor, Datuk Tee Siew Kiong.

Lapan organisasi perkuburan Cina dengan 27 tanah perkuburan dari Pontian, Kulai, Jementah, Muar, Kluang, Bukit Bakri, Segamat dan Grisek dikenal pasti menerima manfaat itu.

Portal berita MCA melaporkan, ini adalah janji yang dibuat oleh Siew Kiong pada bulan Jun lepas, sambil menyeru semua perkuburan Cina yang mengalami masalah kenaikan cukai tanah untuk menyerahkan maklumat diperlukan bagi mendapatkan bantuan dan penyelesaian.

Beliau memaklumkan, Jabatan Tanah Johor akan menangani masalah cukai tanah perkuburan Cina secara berperingkat.

“Selepas mendapat persetujuan, Menteri Besar Johor, Datuk Hasni Mohammad telah mengarahkan jabatan-jabatan terlibat untuk menyelesaikannya menurut peruntukan di bawah Undang-Undang Tubuh Kerajaan Johor iaitu cukai tanah untuk kegunaan keagamaan dan tidak berasaskan keuntungan,” katanya seperti dilapor portal berkenaan.

Siew Kiong yang juga Ketua MCA Pontian memberikan contoh, jawatankuasa pengelola perkuburan Cina Hokkien mempunyai dua lot tanah perkuburan dan cukainya pada tahun 2019 ialah RM1,278, tetapi pada tahun 2020 cukai tanahnya ialah RM89,460.

“Selepas penyelarasan baru ini, kerajaan negeri akan mengenakan cukai tanah kategori kegunaan keagamaan dan tidak berasaskan keuntungan untuk tanah perkuburan Cina, setiap lot tanah perkuburan hanya perlu membayar RM10.

“Perkuburan Cina Hokkien di Pontian hanya perlu membayar RM20 untuk dua lot tanah perkuburan, pengurangannya sebanyak 4,473 peratus,” katanya.

Beliau turut mendedahkan, buat masa ini terdapat enam organisasi perkuburan Cina yang sedang memohon pengurangan cukai untuk lebih daripada 10 lot tanah perkuburan mereka.

“Laporan penilaian lot tanah yang dibuat oleh jabatan tanah daerah masing-masing akan diserahkan kepada kerajaan negeri untuk pengesahan dan persetujuan,” katanya.


Khalil Awawdeh berdepan risiko mati selepas mogok lapar 144 hari

RAMLA, 6 Muharam 1444H, Khamis – Tahanan Khalil Awawdeh, 40, dari bandar Idna, barat Hebron berdepan risiko kematian setelah mogok laparnya berterusan selama 144 hari.

Kelab Tahanan Palestin memberi amaran, bahawa Khalil berdepan keadaan kesihatan serius di klinik penjara Ramleh namun tiada penyelesaian setakat ini berhubung kesnya.

Khalil menjelaskan bahawa dia mengalami sakit pada sendi, sakit kepala, pening yang teruk serta penglihatan kabur, selain tidak boleh berjalan dan bergerak di atas kerusi roda.

Pentadbiran penjara pendudukan sengaja memindahkan Khalil berulang kali ke hospital awam, mendakwa bahawa dia telah menjalani pemeriksaan perubatan.

Namun, setiap kali itu juga, dia dikembalikan ke penjara tanpa menerima rawatan dengan alasan belum mencapai tahap bahaya.

Khalil sebelum ini menjalani mogok selama 111 hari serta dijanjikan pembebasan menghentikan mogok selama seminggu dan kembali meneruskannya pada 2 Julai.

Tetapi penjara Israel memungkiri janji dan mengeluarkan perintah penahanan pentadbiran baharu terhadapnya selama empat bulan.

Dalam konteks ini, tahanan pentadbiran meneruskan pemulauan terhadap mahkamah pendudukan untuk hari ke-214 berturut-turut, sebagai sebahagian daripada konfrontasi mereka dengan jenayah tahanan pentadbiran.

Pihak berkuasa pendudukan dan pentadbiran penjara mendakwa bahawa tahanan pentadbiran mempunyai fail rahsia yang tidak boleh didedahkan, oleh yang demikian tahanan tidak mengetahui tempoh hukuman atau pertuduhan terhadap mereka.

Penahanan pentadbiran ialah penahanan tanpa tuduhan atau perbicaraan, dan tanpa membenarkan tahanan atau peguam mereka untuk memeriksa bahan bukti.

Ia pelanggaran yang jelas terhadap peruntukan undang-undang kemanusiaan antarabangsa, menjadikan Israel satu-satunya pihak di dunia mengamalkan dasar ini. – Agensi


UNRWA perlu dana lagi AS$800 juta bina sekolah untuk pelarian Palestin

NEW YORK, 26 Safar 1443H, Ahad – Agensi Kerja dan Bantuan Pelarian Palestin (UNRWA) memerlukan dana baharu sebanyak AS$800 juta (RM3.35 bilion) bagi menampung pembangunan di Gaza.

Ketua Pesuruhjaya UNRWA, Philippe Lazzarini berkata, dana berkenaan akan digunakan untuk membiayai tiga aktiviti penting iaitu pendidikan, kesihatan dan perkhidmatan sosial.

“Dana itu membolehkan Pertubuhan Bangsa-Bangsa Bersatu (PBB) membangunkan 700 buah sekolah yang dapat menampung kira-kira 550,000 kanak-kanak serta pusat kesihatan yang boleh menyediakan kebajikan sosial kepada pelarian Palestin.

“Dana berkenaan adalah tambahan kepada anggaran AS$500,000 pada tahun 2022 bagi menampung bantuan kemanusiaan yang disediakan UNRWA,” kataya.

Beliau menambah, agensi itu telah membantu lebih lima juta rakyat Palestin, Jordan dan Lubnan.

Philippe Lazzarini turut menjelaskan beberapa aktiviti terpaksa dihentikan pada November dan Disember berikutan kekurangan dana sebanyak sebanyak RM418 juta.

“Hari ini kami berjuang untuk mendapatkan wang bagi membantu semua pihak.

“Saya sebagai ketua pesuruhjaya tidak pasti sama ada minggu depan kami dapat membayar gaji kepada 28,000 pekerja atau tidak,” katanya.

Sejak 2018, Washington telah menghentikan kesemua bantuan kepada UNRWA dibawah pimpinan Presiden Donald Trump yang menghalang idea membantu rakyat Palestin.

Sebelum ini bantuan daripada Amerika Syarikat (AS) menyumbang kira-kira 30 peratus daripada dana tahunan UNRWA. – Agensi


Kes pertama strain COVID-19 di Lubnan

BEIRUT, 11 Jamadilawal 1442H, Sabtu – Menteri Kesihatan sementara, Hamad Hassan mengumumkan kes pertama strain COVID-19 di Lubnan.

Hamad berkata, mangsa berkenaan pulang dari London ke Beirut pada 21 Disember lalu.

Serentak itu, penumpang yang menaiki penerbangan sama dengan mangsa disarankan untuk menjalani kuarantin di rumah selama 10 hari.

Hamad berkata, kementeriannya akan terus mengikuti kes itu serta kontak rapat mangsa.

Beliau berkata, mangsa berkenaan adalah warganegara Lubnan yang tinggal di Tripoli.

Tambahnya, mangsa kini berada di rumah bersama ibunya dan dalam keadaan stabil.

Perkembangan ini sekali gus menimbulkan kekhuatiran penduduk Lubnan, manakala Ahli Parlimen Georges Adwan menggesa penerbangan dari Britain segera dihentikan sebagai langkah berjaga-jaga.

Bagaimanapun, Hamad berkata, gesaan itu bukan di bawah bidang kuasa Kementerian Kesihatan.

Pada Khamis, Lubnan mencatatkan 2,708 kes baharu COVID-19, dengan 20 kematian baharu.

Penambahan kes itu menjadikan 165,933 jangkitan COVID-19 di negara itu setakat ini. -Agensi


Siri I: Tiada makna kemerdekaan tanpa penghayatan hijrah

ESOK seluruh rakyat Malaysia akan meraikan hari bersejarah ulang tahun kemerdekaan negara yang ke-63.

Saya lebih suka menggunakan perkataan kemerdekaan daripada kebangsaan untuk mengenang kembali sejarah perjuangan rakyat Malaysia untuk bebas dan merdeka dari penjajahan British.

Sama ada kita benar-benar merdeka dan bebas ini masih boleh dibincang lanjut tetapi penggunaan istilah kebangsaan sebenarnya telah menjadikan perayaan ini hilang ruh dan semangatnya serta terputus dari makna sebenar sejarah lampau negara.

Sambutan Hari Kemerdekaan ke-63 kali ini akan disambut dalam suasana norma baru – melalui siaran langsung di televisyen memandangkan negara masih belum pulih dari pandemik COVID-19.

Latar belakang sebegini adalah kesempatan yang sesuai bagi kita untuk menilai, meninjau dan bermuhasabah kembali tentang pelajaran dan pengajaran di sebalik kemerdekaan negara yang bakal diraikan.

PEMERHATIAN SEJARAH SEPINTAS LALU

Portugis pernah cuba untuk menjajah Melaka, yang menjadi pusat perdagangan antarabangsa dan politik serantau, tetapi mereka hanya berjaya meninggalkan bangunan A Famosa di Melaka.

Jepun juga pernah mencuba nasib untuk menakluki Tanah Melayu, tetapi terpaksa menyerah kalah juga akhirnya, dengan meninggalkan memori keperitan dan parut dalam yang masih kekal dalam ingatan nenek moyang kita.

Akhirnya British datang sebagai penjajah. Akan tetapi apa yang mereka tinggalkan lebih dahsyat kesan akibatnya ke atas penduduk-penduduk Tanah Melayu.

Apakah tujuan sebenar kedatangan British ke Tanah Melayu?

Ramai sejarawan yang mengemukakan teori – antaranya ialah untuk menyediakan bahan-bahan mentah (bijih timah dan getah) yang diperlukan oleh pihak Inggeris yang pada ketika itu sedang melalui revolusi Industri dan peperangan di Eropah.

Bagaimanapun tidak ramai yang memerhatikan satu sudut lain yang yang tidak kurang pentingnya, malah mungkin menjadi sebab paling utama mereka datang ke Tanah Melayu.

Muslihat terbesar di sebalik motif kedatangan British dapat difahami daripada pemerhatian di bawah, oleh seorang pegawai kolonial mereka sendiri:

“There can be no doubt that Moslem law would have ended by becoming the law of Malaya had not British law stepped in to check it […]”.

– Richard James Wilkinson, pegawai Pentadbir penjajah British dan anak kepada Konsul British di Greece. #

Terjemahan bebas: Tidak dapat disangkal lagi bahawa Undang-Undang Islam akhirnya akan menjadi undang-undang Tanah Melayu kalaulah bukan kerana campurtangan perundangan British untuk menghalangnya …

[Petikan dari William R. Roff, “Patterns of Islamization in Malaysia, 1890s–1990s: Exemplars, Institutions, and Vectors”, Journal of Islamic Studies 9, no. 2 (1998), 211].

Nah, ini muslihat mereka sebenarnya – untuk menyekat pelaksanaan syariat Islam dari menjadi dominan di seluruh negeri-negeri Tanah Melayu!

Perjanjian Pangkor 20 Januari 1874 pula adalah dokumen rasmi permulaan dan juga penerusan agenda asal penjajah sekular British yang diungkapkan oleh R. J. Wilkinson di atas.

Perlembagaan Persekutuan belum wujud lagi ketika itu, tetapi niat, tujuan, objektif dan agenda penjajah British sudah termaklum.

KEJATUHAN KHILAFAH UTHMANIYAH

Kejatuhan Khilafah Uthmaniyah pada tahun 1923 adalah kemuncak terlepasnya kepimpinan dunia dan hilangnya kedaulatan umat Islam. Masing-masing wilayah yang dahulunya dinaungi oleh sistem Khilafah ini menjadi ‘bebas’ dan ‘merdeka’ dari ikatan persaudaraan sejagat umat Islam.

Identiti kebangsaan dan nasionalisma mula mengambil tempat yang lebih mulia dari persaudaraan sesama muslim. Negara-negara yang dahulunya didiami umat Islam mula berperang dan saling bermusuhan.

Kelahiran negara haram Zionis – Israel – adalah pukulan maut yang memalukan umat Islam. Dan Britain (melalui Pertubuhan Bangsa-bangsa Bersatu) – negara yang secara rasminya mengusulkan tentang keperluan untuk orang-orang Yahudi memiliki tanah air mereka sendiri, yang tercapai 24 tahun sesudah itu.

Zaman penjajahan umat (setelah Barat membahagi-bahagikan empayar besar itu) adalah tempoh untuk Barat menjarah, mengeksploitasi, memperhambakan dan menghina umat. Umat Islam bangkit melawan – Libya, Algeria, Iraq dan lain-lain melalui senjata – kalah, kerana Barat sudah menguasai teknologi sezaman, persenjataan, logistik dan seumpamanya.

Kebangkitan dunia Barat di dalam pelbagai bidang adalah disebabkan dinamika masyarakat mereka yang telah bebas dari kongkongan dan penguasaan agama (pihak Gereja) ke atas ilmu pengetahuan, yang pada hakikatnya juga adalah natijah semula jadi kepada kegigihan dalam pencarian ilmu pengetahuan, tanpa campur tangan agama.

KESAN KEJATUHAN KHILAFAH TURKI UTHMANIYAH

Kesan-kesan semula jadi kepada negara-negara Islam yang dijajah selepas kejatuhan Khilafah Turki Uthmaniyah adalah perkembangan pesat fahaman-fahaman liberalisme, feminisme dan gerakan pembebasan wanita, kebebasan peribadi/individu, sekularisma, penghayatan penuh carahidup, corak dan gaya berfikir Barat.

Islam telah di’turunkan’ pangkatnya kepada keadaan semisal ajaran agama Kristian – iaitu sekadar satu hubungan peribadi antara individu dan Tuhan/Pencipta. Gerakan-gerakan Evangelis juga ditanamkan secara tersusun dari satu negara umat Islam ke negara umat Islam lainnya – Nigeria, Indonesia, India, Filipina, Tanah Melayu dan beberapa negara lagi.

SAMBUNGAN…

Mohd Luttfi Abd Khalid
Pengerusi iPeguam/Pemerhati politik


Trak bergerak bantu percepat vaksin warga Wilayah Persekutuan

KUALA LUMPUR, 26 Syawal 1442H, Isnin – Seramai 1,000 penduduk projek perumahan rakyat (PPR) Kampung Muhibbah, di sini hari ini menerima vaksin menerusi projek rintis Trak Vaksin Bergerak MYMedic@Wilayah.

Menteri Wilayah Persekutuan Tan Sri Annuar Musa berkata program itu bertujuan mengekang penularan wabak COVID-19 dalam kalangan komuniti yang berkepadatan tinggi.

“Program hari ini memberi keutamaan kepada golongan warga emas dan orang kurang upaya (OKU) dengan dibantu jawatankuasa penduduk dan kemudiannya diselaraskan dalam aplikasi MySejahtera.

“Ini adalah langkah proaktif untuk merancakkan lagi Program Imunisasi COVID-19 Kebangsaan sekali gus membolehkan warga Wilayah Persekutuan mendapatkan vaksin dengan cepat,” katanya kepada pemberita selepas meninjau projek rintis itu hari ini.

Annuar berkata pengenalan projek rintis itu bertujuan menguji dahulu serta melihat sejauh mana kapasiti yang dapat dilaksanakan kelak.

Annuar berkata projek rintis itu juga bertujuan membawakan vaksin kepada rakyat agar mereka tidak perlu melakukan perjalanan dan menunggu terlalu lama.

“Kami menjangkakan selepas mendapat kelulusan, operasi trak bergerak pada 15 Jun ini adalah 10 buah dan Julai pula kami akan menggerakkan 39 trak secara serentak.

“Ini berikutan di bawah sistem ini, kapasiti untuk membantu mempercepatkan sehingga 15,000 hingga 20,000 suntikan sehari di Wilayah Persekutuan,” katanya.

Inisiatif Trak Vaksin Bergerak MYMedic@Wilayah yang akan dilaksanakan Kementerian Wilayah Persekutuan bermula 15 Jun ini berupaya memberi suntikan vaksin COVID-19 antara 15,000 hingga 20,000 dos sehari kepada warga Wilayah Persekutuan.

Ia antara empat langkah yang sedang dan akan dilaksanakan di Kuala Lumpur, Putrajaya dan Labuan bagi memastikan Wilayah Persekutuan mencapai imuniti kelompok lebih awal, iaitu menjelang akhir Ogos atau awal September ini. – Bernama


Suspek bunuh Presiden Haiti ditahan: Duta

WASHINGTON, 27 Zulkaedah 1442H, Khamis – Beberapa suspek yang didakwa mempunyai kaitan dengan kes pembunuhan Presiden Jovenel Moise sudah ditahan, lapor Sputnik.

“Ya, beberapa orang telah ditahan dan sedang disoal siasat,” kata Duta Haiti ke Amerika Syarikat, Bocchit Edmond.

Sementara itu, pada Rabu Menteri Komunikasi Frantz Exantus menerusi akaun Twitternya berkata suspek pembunuhan Moise sudah ditahan.

Presiden Haiti itu dibunuh sekumpulan lelaki bersenjata tidak dikenali, di kediaman peribadinya semalam. – Bernama


Siar azan Maghrib awal, penyampai stesen radio di Tawau mohon maaf

TAWAU, 2 Ramadan 1443H, Isnin – Seorang penyampai stesen radio tempatan di sini tampil memohon maaf berikutan kesilapannya menyiarkan azan maghrib empat minit lebih awal di daerah ini.

Mohd Safwan Junit menerusi akaun Facebooknya Mohd Safwan menjelaskan berlaku kesilapan teknikal dengan penyiaran dua kali azan maghrib iaitu pada 6.16 petang dan 6.20 petang.

“Saya, penyampai yang bertugas petang ini dalam Syoknya Hujung Minggu telah melakukan kesilapan teknikal yang mana azan maghrib disiarkan dua kali, iaitu sekitar 6.16 petang dan yang kedua 6.20 petang.

“Azan yang sepatutnya disiarkan pada 6.20 telah dikumandangkan lebih awal dari waktunya, menyebabkan ramai daripada warga Tawau secara tidak sengaja telah berbuka puasa awal dari waktu,” katanya.

Sehubungan itu, beliau secara peribadi dan rendah hati memohon maaf kepada warga Tawau yang terkesan dengan situasi tidak diduga itu.

Sementara itu, Menteri Tugas-Tugas Khas Sabah, Datuk Dr Mohd Arifin Mohd Arif ketika dihubungi Bernama berkata, perkara itu perlu dirujuk Mufti Sabah, Datuk Bungsu Jaafar untuk maklumat dan tindakan lanjut, namun Bungsu sehingga berita ini ditulis masih tidak memberikan sebarang jawapan. – Bernama


Iran kecam negara Islam normalisasi hubungan dengan Israel

TEHRAN, 20 Safar 1445H, Rabu – Iran mengecam negara Islam tertentu yang menormalisasikan hubungan mereka dengan negara haram Israel.

Jurucakap Kementerian Luar Iran, Nasser Kan’ani berkata demikian sehari selepas Israel secara rasmi membuka kedutaannya di Bahrain, walaupun bantahan meluas oleh rakyat Bahrain terhadap tindakan itu.

Perkembangan itu berlaku tiga tahun selepas Perdana Menteri Israel, Benjamin Netanyahu menandatangani perjanjian pemulihan, yang dikenali sebagai Perjanjian Abraham, dengan Menteri Luar Emirati, Sheikh Abdullah bin Zayed Al Nahyan dan Menteri Luar Bahrain, Abdullatif Al Zayani, ketika majlis rasmi yang dihoskan bekas Presiden Amerika Syarikat (AS), Donald Trump di Rumah Putih.

“Tindakan kompromi oleh segelintir negara Islam menjabat tangan dengan penjenayah Zionis tidak menjejaskan keazaman kukuh negara Palestin untuk merealisasikan pembebasan tanah mereka…

“Keadaan sedemikian tidak boleh menyelamatkan rejim Zionis yang goyah daripada ancaman perpecahan tertentu,” kata Kan’ani.

Kumpulan pembangkang utama Bahrain, al-Wefaq mengutuk normalisasi rejim Al Khalifah dengan Israel sebagai satu jenayah, dengan mendakwa tindakan itu tidak mencerminkan kehendak orang ramai. – Agensi

Berita berkaitan;


Dana AS$40 bilion untuk Ukraine ‘dicuri’ daripada rakyat Amerika

WASHINGTON, 19 Syawal 1443H, Jumaat – Seorang wartawan dan pengulas politik Amerika Syarikat (AS) mengecam kelulusan dana lebih daripada AS$40 bilion sebagai ‘bantuan’ baharu untuk Ukraine.

Beliau mengatakan bahawa wang itu ‘dicuri daripada rakyat Amerika.’

“Wang itu dicuri daripada rakyat Amerika, terutamanya yang paling memerlukan.

“Dengan AS$40 bilion anda boleh membayar sewa untuk empat juta orang selama setahun di Amerika Syarikat. Atau belanjawan 400 daerah sekolah untuk tahun itu di Amerika Syarikat. Atau beri makan sejuta orang selama setahun di Amerika Syarikat. Atau bayar untuk penjagaan kesihatan sejuta orang untuk tahun ini di Amerika Syarikat,” kata Don DeBar.

Kelulusan Senat AS dibuat selepas bantahan oleh Senator Kentucky Rand Paul menangguhkan kelulusan rang undang-undang selama seminggu.

“Jika Kongres benar-benar percaya memberi Ukraine AS$40 bilion adalah untuk kepentingan negara kita, mereka dengan mudahnya boleh mengenakan cukai kepada setiap pembayar cukai pendapatan AS$500,” tulis Paul.

Rang undang-undang itu diluluskan Dewan Rakyat minggu lalu dengan 368 undian.

Pakej itu, yang jauh lebih besar daripada AS$33 bilion yang diminta Joe Biden untuk Ukraine bulan lalu, kini hanya menunggu tandatangan presiden. – Agensi


7 maut insiden letupan bas di Afghanistan

KABUL, 20 Jamadilakhir 1443H, Ahad – Sekurang-kurangnya tujuh orang terbunuh dalam insiden bas meletup di bandar Herat, barat Afghanistan pada Sabtu.

Bom yang dilekatkan pada tangki minyak bas itu turut menyebabkan sembilan orang lagi cedera.

“Empat wanita antara tujuh yang terbunuh,” kata ketua hospital wilayah Herat, Arif Jalali kepada AFP.

Letupan itu disahkan oleh pejabat perisikan Herat.

“Laporan awal menunjukkan ia adalah bom yang dilekatkan pada tangki minyak kenderaan penumpang,” kata jurucakap pejabat itu, Sabit Harwi.

Polis wilayah Herat turut mengesahkan letupan bom itu.

Tahap keselamatan di Afghanistan bertambah baik sejak pemberontakan selama dua dekad oleh Taliban berakhir dengan penawanan ke atas ibu kota Kabul pada Ogos lepas.

Bagaimanapun, beberapa serangan dilaporkan setiap minggu di seluruh negara, termasuk yang didakwa dilakukan kumpulan Daesh.

Herat ialah bandar ketiga terbesar di negara itu, terletak berhampiran sempadan Iran dan kekal aman dalam beberapa bulan kebelakangan ini. – Agensi


AS subahat, punca perang berterusan di Gaza

NEW YORK, 10 Rabiulakhir 1445H, Selasa – Duta tetap Iran ke Pertubuhan Bangsa-Bangsa Bersatu (PBB) mendakwa, Amerika Syarikat (AS) membantu dan bersubahat dengan perang berterusan rejim Israel ke atas wilayah Palestin yang terkepung di Semenanjung Gaza.

Berucap di Majlis Keselamatan PBB pada hari Selasa, utusan Iran Amir Saeid Iravani berkata, AS telah memburukkan lagi konflik dengan secara terang-terangan menyokong penceroboh sehingga mengorbankan penduduk Palestin yang tidak bersalah.

Kenyataan itu dibuat ketika Presiden AS, Joe Biden secara tegas mempertahankan rejim Israel.

“Penyediaan ketenteraan dan sokongan logistiknya (AS) secara segera kepada rejim penjajah yang menindas, sekali gus menjadikan AS terlibat dalam pembunuhan beramai-ramai kejam rakyat Palestin yang tidak bersalah di Semenanjung Gaza,” katanya.

Pejabat media di kawasan pantai Palestin pula berkata, Israel telah menggugurkan lebih 12,000 tan bahan letupan di Semenanjung Gaza sejak permulaan perang.

“Kuasa letupan bahan letupan ini adalah setara dengan bom nuklear yang dijatuhkan di Hiroshima di Jepun pada 1945.

“Purata 33 tan bahan letupan dijatuhkan setiap kilometer persegi di kawasan Palestin sejak Israel memulakan pencerobohannya,” kata pejabat itu dalam satu kenyataan.

Iravani berkata, AS telah menjadi penghalang kepada matlamat besar masyarakat antarabangsa untuk mengambil tindakan terhadap rejim pendudukan atas kekejamannya.

“Halangan utama kepada tindakan sedemikian ialah sokongan tidak berbelah bahagi dari Amerika Syarikat, yang telah menggunakan kuasa vetonya ke atas lebih daripada 40 resolusi dalam Majlis.

“Iran terus menyokong penuh hak sah rakyat Palestin. Komitmen kami adalah untuk berdiri dengan aspirasi Palestin sehingga penjajahan tamat,” kata utusan itu mengakhiri ucapan. – Agensi


UMNO tarik balik sokongan terhadap kerajaan PN, Muhyiddin

KUALA LUMPUR, 24 Zulhijjah 1442H, Selasa – Presiden UMNO Datuk Seri Dr Ahmad Zahid Hamidi sekali lagi mengulangi pendirian Majlis Tertinggi UMNO untuk menarik balik sokongan terhadap kerajaan Perikatan Nasional (PN) dan Tan Sri Muhyiddin Yassin sebagai Perdana Menteri.

Beliau berkata surat akuan Ahli-Ahli Parlimen UMNO yang mencukupi angka bagi menzahirkan penarikan sokongan terhadap Muhyiddin telah dipersembah kepada Yang di-Pertuan Agong.

Ahmad Zahid berkata demikian pada sidang media selepas mempengerusikan mesyuarat MT secara maya.

Sidang media itu turut dihadiri Timbalan Presiden UMNO Datuk Seri Mohamad Hasan dan beberapa Ahli Parlimen UMNO termasuk Tengku Razaleigh Hamzah (Gua Musang), Datuk Seri Najib Tun Razak (Pekan), Datuk Seri Ahmad Maslan (Pontian) dan Datuk Seri Azalina Othman Said (Pengerang). – Bernama


Jangan layan tuntutan Dong Zong iktiraf UEC: ISMA

BANGI, 4 Jamadilawal 1444H, Selasa – Gerakan Islam, Ikatan Muslimin Malaysia (ISMA) konsisten dengan pendiriannya menolak keras pengiktirafan Sijil Peperiksaan Bersepadu (UEC) kerana tidak selari dengan semangat perpaduan.

Justeru, ISMA berharap Kerajaan Perpaduan yang dipimpin Perdana Menteri, Datuk Seri Anwar Ibrahim tidak melayan sebarang tuntutan untuk mengiktiraf sijil berkenaan.

Naib Presiden ISMA, Mohd Noor Azib Asmangi berkata, ISMA sejak dahulu konsisten menolak pengiktirafan UEC tanpa mengambil kira mana-mana kerajaan yang memerintah.

“Tuntutan UEC tidak selari dengan semangat perpaduan yang menjadikan keluhuran Perlembagaan sebagai teras negara.

“Hal ini kerana pengiktirafan UEC mewujudkan dua sistem atau dua dasar pendidikan dalam sesebuah negara,” katanya dalam satu kenyataan kepada Ismaweb.net, hari ini.

Sebelum ini, Dong Zong dilaporkan menggesa kerajaan baharu mengiktiraf UEC dan memberi peruntukan kekal kepada sekolah aliran persendirian Cina.

Menurut laporan Sin Chew Daily, mesyuarat bersama Dong Zong kali ke-93 sebulat suara meluluskan dan menerima 11 cadangan termasuk menggesa Pengerusi Pakatan Harapan (PH) mengiktiraf UEC serta menginstitusikan Sekolah Menengah Persendirian Cina secepat mungkin.

Mengulas perkara itu, Mohd Noor Azib menyifatkan tindakan Dong Zong mendesak kerajan mengiktiraf sijil berkenaan bukanlah suatu perkara mengejutkan.

Ini kerana, pertubuhan pendidikan Cina itu ingin mengambil peluang daripada manifesto Pakatan Harapan (PH) pada Pilihan Raya Umum Ke-15 (PRU15) dan sikap keterbukaan Anwar Ibrahim.

“ISMA berharap Kerajaan Perpaduan dan Perdana Menteri ke-10 tidak melayan tuntutan iktiraf UEC,” katanya.

Berita berkaitan;


Pemandu Myvi lawan arus di Lebuhraya MEX dipenjara, didenda

KUALA LUMPUR, 7 Safar 1443H, Selasa – Padah memandu melawan arus di Lebuhraya Maju Expressway (MEX) awal bulan ini, seorang ejen insurans dipenjara tiga hari dan didenda RM8,000 oleh Mahkamah Majistret di sini hari ini.

Majistret Amanina Mohamad Anuar memerintahkan Ng Zhen Kai, 24, menjalani hukuman penjara itu bermula hari ini selain lesen memandu tertuduh digantung selama lima tahun dan jika gagal membayar denda, dia boleh dipenjara enam bulan.

Ng sebagai pemandu Perodua Myvi didakwa memandu kenderaan tersebut di atas jalan raya secara melulu dan membahayakan pengguna jalan raya lain di Lebuhraya Maju Expressway (MEX) pada 11.05 pagi, 4 Sept lepas.

Kesalahan itu didakwa mengikut Seksyen 42(1) Akta Pengangkutan Jalan 1987 yang membawa hukuman penjara tidak lebih lima tahun dan denda tidak lebih RM15,000 serta hilang kelayakan memegang atau mendapatkan lesen tidak kurang lima tahun dan lesen percubaan dibatalkan serta kesalahan akan diendors pada lesen memandu.

Terdahulu, Pegawai Pendakwa Inspektor Abdullah Khazali memohon mahkamah menjatuhkan hukuman setimpal sebagai pengajaran terhadap tertuduh, namun Ng yang tidak diwakili peguam merayu hukuman ringan atas alasan dia menanggung keluarga.

Pada 4 Sept lepas, media melaporkan polis sedang mengesan pemandu kereta Perodua Myvi berwarna kelabu yang dirakam memandu secara melawan arus di laluan menghala ke Putrajaya di Lebuhraya MEX dalam satu video berdurasi 19 saat yang tular di laman sosial. – Bernama


Cara usul tambahan dibawa langgar kehendak perlembagaan UMNO

BANGI, 22 Jamadilakhir 1444H, Ahad – UMNO Johor berpandangan usul tambahan untuk tidak mempertandingkan jawatan Presiden dan Timbalan Presiden pada Perhimpunan Agung UMNO (PAU) 2022, seolah melanggar kehendak perlembagaan parti.

Pengerusinya, Datuk Seri Hasni Mohammad berkata, isu pertandingan jawatan tertinggi parti perlu diambil berat dan diteliti sewajarnya.

Bagaimanapun, beliau berpendapat bahawa cara usul itu dibawa melanggar kehendak perlembagaan dan ia sepatutnya perlu mendapat persetujuan daripada Jabatan Pendaftaran Pertubuhan (RoS).

“Ada juga pendapat menyatakan ia tidak mematuhi garis panduan ditetapkan RoS.

“Sama ada perkara itu benar atau sebaliknya itu terpulang kepada pihak pentadbiran UMNO,” katanya seperti dilapor media tempatan, hari ini.

Semalam, PAU 2022 meluluskan usul tambahan supaya jawatan Presiden dan Timbalan Presiden tidak dipertandingkan pada pemilihan akan datang.

Ketua Penerangan UMNO, Isham Jalil berkata, usul berkenaan disokong oleh hampir kesemua perwakilan yang terlibat.

Mengulas lanjut, Hasni yang juga Ahli Parlimen Simpang Renggam berkata, tidak wajar menghalang mana-mana ahli parti yang menawarkan diri bertanding jawatan Presiden dan Timbalan Presiden UMNO walaupun ketetapan sudah dicapai dalam PAU 2022.

“Saya percaya apa pun yang terjadi Presiden, Datuk Seri Ahmad Zahid Hamidi akan bersetuju dan majoriti pemimpin UMNO juga turut bersetuju bahawa tidak ada sekatan untuk mana pihak bertanding atau menawarkan diri walaupun adanya usul tiada pertandingan Presiden dan Timbalan Presiden.

“Malah saya yakin Presiden dan Timbalan Presiden tiada halangan jika ada ahli yang menawarkan diri untuk bertanding.

“Ini kerana saya percaya perkara itu dibenarkan dalam perlembagaan dan ia adalah hak ahli yang dijamin melalui perlembagaan parti,” katanya.


Ketua Pembangkang serah usul Dewan Rakyat hilang kepercayaan terhadap PM

KUALA LUMPUR, 19 Zulhijjah 1442H, Khamis – Ketua Pembangkang Datuk Seri Anwar Ibrahim hari ini menyerahkan usul bahawa Dewan Rakyat hilang kepercayaan kepada Tan Sri Muhyiddin Yassin dan dimakzulkan daripada jawatan Perdana Menteri dengan segera.

Anwar yang juga Ahli Parlimen Port Dickson berkata usul itu diserah kepada Yang Dipertua Dewan Rakyat Datuk Azhar Azizan Harun di bawah Peraturan 14(1)(h), 26(1)(d) dan 36(12) Peraturan-peraturan Majlis Mesyuarat Dewan Rakyat serta Perlembagaan Persekutuan.

“Dengan ini saya Datuk Seri Anwar Ibrahim mewakili ahli-ahli Dewan Rakyat mengemukakan usul seperti berikut:

“Bahawa Dewan Rakyat ini mengambil ketetapan untuk hilang kepercayaan kepada Yang Amat Berhormat Perdana Menteri Tan Sri Mahiaddin Md Yassin, Ahli Parlimen Pagoh dan dimakzulkan daripada jawatan Perdana Menteri dengan segera menurut Perlembagaan Persekutuan,” katanya pada sidang media di Bangunan Parlimen.

Anwar berkata dalam usul itu beliau menyatakan kenyataan media Istana Negara hari ini telah membidas sikap dan Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan yang mengelirukan Dewan Rakyat dengan menyatakan semua Ordinan Darurat telah dibatalkan pada 21 Julai, walhal ia telah dititahkan supaya dibentang dan dibahas di Parlimen bagi tujuan pengungkaian.

Pejabat Yang Dipertua Dewan Rakyat ketika dihubungi mengesahkan menerima usul daripada Ketua Pembangkang itu.

Sementara itu, Anwar pada sidang media itu berkata beliau turut meminta Takiyuddin meletak jawatan secara terhormat kerana melakukan kesilapan dan mengelirukan dewan.

Ditanya sama ada beliau akan menghadap Seri Paduka, Anwar berkata: “Itu kita lihat perkembangan dalam sehari dua ini, kalau perlu kita mohon menghadap”. – Bernama


Malaysia rayu tambah kuota 10,000 jemaah haji tahun ini

KUALA LUMPUR, 7 Syawal 1444H, Jumaat – Malaysia sedang meminta tambahan kuota jemaah haji sebanyak 10,000 untuk tahun ini daripada kerajaan Arab Saudi, kata Pengerusi Lembaga Tabung Haji (TH), Tan Sri Azman Mokhtar.

Beliau berkata, rayuan tambahan kuota yang pertama adalah sebanyak 350 jemaah dan keputusan rayuan berkenaan dijangka diketahui sebelum 21 Mei ini iaitu sebelum penerbangan pertama jemaah haji ke Makkah untuk menunaikan rukun Islam kelima itu.

“Insya-Allah kita sedang minta (penambahan kuota jemaah haji),” katanya kepada pemberita selepas pengumuman agihan keuntungan TH bagi tahun kewangan 2022 di sini hari ini.

Turut hadir Menteri di Jabatan Perdana Menteri (Hal Ehwal Agama), Datuk Mohd Na’im Mokhtar, Pengarah Urusan Kumpulan yang juga Ketua Pegawai Eksekutif TH, Datuk Seri Amrin Awaluddin dan Pengarah Eksekutif Kewangan Kumpulan TH, Mustakim Mohamad.

Pada 25 Mac lepas, Mohd Na’im dilapor berkata, Malaysia masih menunggu jawapan daripada kerajaan Arab Saudi bagi kelulusan tambahan 350 lagi kuota haji bagi tahun ini.

Beliau berkata, Malaysia mempunyai asas untuk memohon tambahan kuota terbabit berikutan pertambahan populasi penduduk negara ini yang sudah meningkat kepada 31.95 juta orang.

Januari lepas, media melaporkan Malaysia menerima kuota haji seramai 31,600 jemaah tahun ini daripada Kerajaan Arab Saudi.

Dalam perkembangan lain, Mohd Na’im berkata, pihaknya akan berbincang dengan Pengerusi Jawatankuasa Fatwa di setiap negeri bagi mencari kaedah terbaik untuk menyelaraskan arah kiblat.

Beliau berkata, perbincangan mengenai penyelarasan arah kiblat bagi konteks kawasan di Wilayah Persekutuan telah diadakan antara pihak Jabatan Kemajuan Islam Malaysia (Jakim) dan Mufti Wilayah Persekutuan Datuk Prof Madya Dr Luqman Abdullah, baru-baru ini.

“Melalui perbincangan itu, saranannya adalah dalam konteks rujukan (arah kiblat) dibuat kepada jawatankuasa fatwa dan persatuan falak untuk mereka yang duduk di sekitar Lembah Klang atau Wilayah Persekutuan Kuala Lumpur.

“Untuk tujuan penyelarasan daripada sudut penentuan atau kaedah mana hendak digunakan, mungkin perbincangan boleh dibuat di peringkat Jawatankuasa Muzakarrah nanti,” katanya.

Mohd Na’im menasihatkan umat Islam untuk merujuk kepada Jawatankuasa Falak atau Jawatankuasa Fatwa di negeri masing-masing bagi memastikan arah kiblat yang tepat.

Sebelum ini, media melaporkan kira-kira 40 peratus daripada 5,000 kediaman umat Islam yang diperiksa sekitar Lembah Klang, tersasar daripada kedudukan kiblat yang tepat.

Keadaan itu menyaksikan ada antara tempat atau ruang solat di sesebuah kediaman tersasar sehingga 180 darjah daripada kedudukan sebenar dan perkara itu dikesan Persatuan Ahli Falak Negeri Selangor (PAFNS) selepas memeriksa lebih 20,000 kediaman serta premis.-  Bernama


Perlukah selamatkan pekebun durian haram?

RAUB, 6 Muharram 1442H, Selasa – Tindakan sekumpulan pekebun yang mengusahakan tanaman durian di atas tanah kerajaan secara haram, melakukan demonstrasi memohon campur tangan Yang di-Pertuan Agong untuk menyelesaikan isu itu menimbulkan pelbagai persoalan.

Demonstrasi itu disokong pula Ahli Dewan Undangan Negeri (ADUN) DAP, Chow Yu Hui yang memfailkan permohonan mahkamah untuk membantah iklan Jawi di papan tanda pihak berkuasa tempatan (PBT) Pahang.

Pemerhati politik, Mohd Luttfi Abd Khalid mempersoalkan keperluan menyelamatkan mereka yang menceroboh tanah kerajaan dan mengaut keuntungan besar hasil menjual durian dengan mahal dari tanah ‘haram’ itu.

“Sedangkan sewaktu demonstrasi itu, mereka menjulang bendera Malaysia dan gambar Yang di-Pertuan Agong sebagai ‘sokongan’ bagi menuntut sesuatu yang bukan hak mereka.

“Hakikatnya bendera Malaysia yang dibawa mereka hanyalah hiasan dan gambar Yang di-Pertuan Agong sebagai satu alasan sahaja,” katanya dalam satu kenyataan, hari ini.

Semalam, kumpulan yang menamakan diri mereka Perikatan Selamatkan Musang King (Samka) memegang pelbagai sepanduk dan melaungkan slogan meminta kebun mereka ‘diselamatkan’.

Sebelum ini, wakil-wakil rakyat Pakatan Harapan (PH) di Pahang menggesa kerajaan negeri tidak mengambil tindakan terhadap pekebun yang mengusahakan tanaman durian secara haram di atas tanah kerajaan negeri.

Di samping itu, mereka mahu pihak itu diberikan keutamaan sebagai penyewa sah berbanding memberikannya kepada pihak korporat dan syarikat swasta untuk diusahakan.

Mengulas isu sama, Ahli Parlimen Pekan, Datuk Seri Najib Razak berkata, sebenarnya bagi menyelesaikan masalah ladang durian haram di Raub, kerajaan Pahang telah mewujudkan sebuah syarikat tujuan khas (SPV).

Beliau mendakwa, SPV akan menghalalkan ladang-ladang tersebut dengan berpakat dan berkongsi keuntungan dengan pemilik-pemilik ladang yang telah lama menanam durian jenis di atas tanah kerajaan tanpa kebenaran.

Namun, katanya, pemilik-pemilik ladang mendakwa syarat dan levi yang dikenakan syarikat SPV pada mereka adalah berat sebelah dan terlalu tinggi.

“Mereka mendakwa levi tahunan RM6,000 setiap ekar terlalu tinggi berbanding levi RM50 setiap ekar untuk ladang durian di atas tanah milik sendiri,” katanya.

Selain itu, mereka juga tak berpuas hati kerana permohonan untuk mendapat hak milik tanah ladang tersebut telah ditolak kerajaan Pahang.

“Harapan mereka bahawa kerajaan negeri akan menyerahkan tanah tersebut kepada mereka hanya kerana mereka telah lama menduduki tanah itu juga adalah salah.

“Jika kerajaan negeri tunduk kepada permohonan mereka maka lagi ramai orang akan buat yang sama dan tidak sesiapa lagi yang akan menghormati tanah milik kerajaan,” kata Najib.


Zahid Hamidi minta UKSB hulur sumbangan pada UMNO: Pegawai SPRM

SHAH ALAM, 12 Muharram 1444H, Rabu – Mahkamah Tinggi hari ini diberitahu bahawa bekas Timbalan Perdana Menteri Datuk Seri Dr Ahmad Zahid Hamidi telah meminta syarikat Ultra Kirana Sdn Bhd (UKSB) menghulurkan bantuan kewangan sebagai sumbangan politik kepada UMNO.

Pegawai Penyiasat Suruhanjaya Pencegahan Rasuah Malaysia (SPRM) V. Mahendran, 38, berkata permintaan Ahmad Zahid itu dibuat semasa dua bekas pengarah UKSB iaitu Harry Lee Vui Khiun dan Wan Quoris Shah Wan Abdul Ghani yang masing-masing merupakan saksi pendakwaan ke-15 dan 16 hadir ke kediaman presiden UMNO itu di Country Height, Kajang.

Beliau berkata ketika itu Ahmad Zahid adalah Menteri Dalam Negeri yang mempunyai kuasa dan pengaruh yang besar dalam merangka dasar dan hala tuju kerajaan serta Kementerian Dalam Negeri (KDN) khususnya.

“UKSB bersetuju untuk memberi bantuan sumbangan politik bagi tujuan untuk memastikan perniagaan UKSB tidak diganggu memandangkan ketika itu ada beberapa syarikat lain yang cuba melobi kerja yang UKSB sedang jalankan iaitu berkaitan dengan urusan visa.

“Hasil siasatan juga menunjukkan bahawa wang tunai tersebut yang diserahkan secara bulanan kepada Datuk Seri Zahid (Ahmad Zahid) adalah disediakan oleh David Tan (bekas pengurus pentadbiran UKSB David Tan Siong Sun) atas arahan Harry Lee,” katanya ketika membacakan penyataan saksinya semasa pemeriksaan utama oleh Timbalan Pendakwa Raya Zander Lim Wai Keong.

Mahendran berkata peranan David Tan adalah bagi memastikan UKSB mempunyai wang yang mencukupi untuk memenuhi permintaan Ahamd Zahid.

Sebelum ini, Wan Quoris Shah memberitahu mahkamah sama bahawa bantuan kewangan yang diberikannya kepada Ahmad Zahid bertujuan mengukuhkan kedudukan syarikat itu sebagai kontraktor Kementerian Dalam Negeri (KDN), selain mendapatkan sokongan daripada ahli politik itu untuk mengurangkan gangguan daripada pesaing-pesaing lain yang menjalankan perniagaan serupa.

Mahendran juga berkata berdasarkan keterangan Harry Lee, David Tan dan Wan Quoris Shah, wang tunai yang dihantar kepada Ahmad Zahid akan dimasukkan ke dalam sampul surat.

“Penyerahan wang tunai tersebut akan dibuat setiap bulan mengikut kesesuaian masa Datuk Seri Zahid (Ahmad Zahid) tetapi kebiasannya pada 10 malam di Seri Satria, Putrajaya iaitu kediaman rasmi Datuk Seri Zahid dan Country Heights,” katanya.

Selain itu, saksi pendakwaan ke-18 itu juga berkata peranan utama Wan Quoris Shah sebagai pengarah UKSB tertumpu kepada kerja-kerja perhubungan awam syarikat itu dan bukan dari aspek teknikal.

“Pelantikan Wan Quoris (Wan Quoris Shah) adalah untuk mengembangkan perniagaan dengan cara melobi bagi mendapatkan kontrak-kontrak pembekalan dan perkhidmatan dengan Kerajaan Malaysia,” katanya.

Ahmad Zahid, 69, menghadapi 33 pertuduhan menerima rasuah berjumlah SG$13.56 juta daripada UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Bagi tujuh lagi pertuduhan, dia didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa masih berlangsung. – Bernama


Malaysia pantau perbicaraan di Teluk Guantanamo

KUANTAN, 26 Muharram 1443H, Sabtu – Kerajaan memantau perbicaraan kes membabitkan dua rakyat Malaysia di Mahkamah Pangkalan Tentera Laut Amerika Syarikat (AS), Teluk Guantanamo, Cuba, kata Menteri Luar Datuk Saifuddin Abdullah.

“Kita memantau perbicaraan dan apa sahaja perkembangan yang berlaku,” katanya ringkas ketika ditanya perkembangan Mohammed Nazir Lep dan Mohammed Farik Amin yang dihadapkan ke mahkamah itu pada 30 Ogos lepas.

Kedua-dua rakyat Malaysia dihadapkan ke mahkamah itu berhubung insiden pengeboman di Bali, Indonesia kira-kira 19 tahun lepas.

Mereka ditahan di kem tahanan Teluk Guantanamo sejak 2006 bersama seorang rakyat Indonesia iaitu Encep Nurjaman, yang turut dikenali sebagai Hambali.

Menurut Pejabat Suruhanjaya Tentera AS, ketiga-tiga suspek sepatutnya dihadapkan ke mahkamah itu pada Februari lepas namun perbicaraan terpaksa ditangguhkan ekoran pandemik COVID-19.

Dalam perkembangan lain, Saifuddin berkata beliau secara peribadi menyokong cadangan mentransformasi Parlimen untuk menjadikan majlis tertinggi pembuat undang-undang itu badan berautonomi dan lebih bersifat bipartisan demi kepentingan rakyat.

“Antara perkara yang boleh dilakukan dalam transformasi ini ialah mewujudkan semula Akta Perkhidmatan Parlimen supaya Setiausaha Dewan Rakyat dan Dewan Negara dilantik bukan daripada kakitangan kerajaan sebaliknya daripada kalangan orang bebas.

“Begitu juga dengan Ketua Pentadbir Parlimen yang sekarang adalah Pegawai Tadbir Diplomatik (PTD) mewakili badan eksekutif serta kakitangan lain (lantikan kerajaan). Kalau transformasi ini dilakukan, bermakna kita perlu ada suruhanjaya yang bertanggungjawab merekrut pegawai dan petugas Parlimen,” katanya.

Ahli Parlimen Indera Mahkota itu berkata demikian selepas meninjau dan menyampaikan sumbangan kepada petugas kesihatan yang menangani pandemik COVID-19 di Pejabat Kesihatan Daerah Kuantan hari ini.

Semalam, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata laporan mengenai transfomasi Parlimen yang membabitkan tiga perkara utama termasuk menghidupkan semula Akta Perkhidmatan Parlimen akan diserah kepada Kabinet tidak lama lagi untuk disahkan. – Bernama


Arahan guna bahasa Melayu dalam urusan rasmi perlu digazetkan

Oleh Ainul Illia Meor Suzurudin

BANGI, 4 Syaaban 1443H, Isnin – Ketua Setiausaha Negara (KSN) perlu mengeluarkan surat pekeliling untuk mengarahkan penggunaan bahasa Melayu bagi setiap urusan rasmi kerajaan, baik di dalam negara mahupun di luar negara.

Setiausaha Agung Majlis Perundingan Melayu (MPM), Datuk Dr Hasan Mad berkata, arahan KSN itu wajib digazetkan, sambil merujuk kepada peruntukan dalam Perlembagaan Persekutuan.

“Ia bermakna, setelah arahan itu digazetkan lalu terdapat yang ingkar, tindakan undang-undang boleh diambil,” katanya ketika dihubungi Ismaweb.net.

Terdahulu, Perdana Menteri, Datuk Seri Ismail Sabri Yaakob menegaskan bahawa bahasa Melayu akan digunakan bagi setiap urusan rasmi kerajaan termasuk lawatan kerja di luar negara bagi memperkasa bahasa kebangsaan.

Bagaimanapun, Ismail berkata, jika negara tuan rumah menggunakan bahasa Inggeris, maka Malaysia mempunyai pilihan untuk menggunakan bahasa Inggeris atau bahasa Melayu.

Dalam lawatan kerja ke Thailand baru-baru ini, Ismail berkata, beliau menggunakan bahasa Melayu sebagai medium penyampaian rasmi.

Mahu arahan PM dipandang serius, Dr Hasan berkata, tindakan susulan yang lebih proaktif perlu dilaksanakan KSN.

Beliau menegaskan, jika arahan ini tidak digazetkan dibimbangi tiada siapa kelak yang akan peduli pada kenyataan PM.

“Tukar Perdana Menteri nanti akan bertukarlah pula pendirian yang sebegini. Buktinya, lihat sajalah penggunaan bahasa Melayu di mahkamah serta di Parlimen.

“Di mahkamah misalnya, macam-macam alasan diberikan oleh tertuduh kononnya tak fasih bahasa Melayu dah kian berleluasa perbicaraan dalam bahasa Inggeris, walhal ada perintah untuk perbicaraan dalam bahasa Melayu.

“Ketegasan saja tak memadai. KSN wajib berani bertindak mengikut peruntukan Perlembagaan jika arahannya diingkari,” katanya lagi.


Kerajaan pertingkat keselamatan di pusat kuarantin

MELAKA, 1 Rejab 1442H, Sabtu – Kawalan keselamatan di Pusat Kuarantin dan Rawatan COVID-19 Berisiko Rendah (PKRC) di seluruh negara akan ditingkatkan bagi mencegah sebarang kejadian tidak diingini, kata Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof.

Beliau berkata ini termasuk menambah jumlah anggota Pertahanan Awam Malaysia (APM) yang bertugas di 391 pusat yang masih beroperasi dan aktif.

Katanya usaha itu juga bagi mengelak imej PKRC tercalar dengan isu negatif susulan kejadian kecurian yang dilaporkan oleh media baru-baru ini.

“Apabila terdapat ramai orang di situ, pelbagai masalah boleh timbul, jadi apa yang kita boleh lakukan ialah meningkatkan kawalan keselamatan di pusat-pusat tersebut.

“Dengan kehadiran lebih anggota APM di situ, mungkin rondaan boleh dilakukan sekerap mungkin,” katanya kepada pemberita selepas menyempurnakan program penyampaian Kit Bantuan Makanan Agensi Pengurusan Bencana Negara (Nadma) di Kompleks Jawatankuasa Pembangunan dan Penyelarasan Dewan Undangan Negeri (Japerun) Sungai Udang, di sini hari ini.

Pada program tersebut, sebanyak 1,000 kit makanan disumbangkan kepada penduduk kawasan Parlimen Tangga Batu dalam usaha meringankan beban golongan yang terkesan oleh Perintah Kawalan Pergerakan (PKP).

Khamis lalu, polis menahan dua lelaki selepas disyaki mencuri empat unit telefon bimbit milik pesakit di PKRC Taman Ekspo Pertanian Malaysia Serdang (MAEPS) di Selangor dalam kejadian kira-kira 10.30 malam itu.

Dalam pada itu, Mohd Redzuan berkata kerajaan menerusi Nadma akan menubuhkan Program Sukarelawan Pemerkasaan Komuniti bagi membendung penularan COVID-19.

Program dijangka melibatkan pertubuhan bukan kerajaan (NGO), pemimpin setempat dan anggota masyarakat dalam program pendidikan dan penguatkuasaan prosedur operasi standard (SOP) serta pematuhan pencegahan COVID-19.

“Dengan adanya sukarelawan tersebut dalam kalangan komuniti, ia dilihat akan memberi kefahaman secara lebih luas tentang norma baharu serta bahayanya virus COVID-19 ini,” katanya. – Bernamaa


COVID-19: Selepas rekod kes pertama, Korea Utara catat 1 kematian

SEOUL, 12 Syawal 1443H, Jumaat – Sekurang-kurangnya seorang yang disahkan positif COVID-19 meninggal dunia di Korea Utara sementara ratusan ribu penduduk menunjukkan gejala demam.

Agensi berita rasmi KCNA melaporkan, kira-kira 187,800 orang kini dirawat secara berasingan selepas demam yang tidak diketahui puncanya ‘merebak ke seluruh negara’ sejak akhir April.

“Kira-kira 350,000 orang menunjukkan tanda demam, termasuk 18,000 yang baharu melaporkan gejala berkenaan pada Selasa,” kata KCNA.

Kira-kira 162,200 daripada mereka dirawat setakat ini, namun tidak dinyatakan jumlah penduduk yang disahkan positif COVID-19.

Sekurang-kurangnya enam orang yang menunjukkan simptom demam meninggal dunia, dengan satu daripada kes itu disahkan dijangkiti virus varian Omicron, kata KCNA.

Pemimpin Korea Utara, Kim Jong Un melawat pusat arahan antivirus pada Selasa untuk memeriksa keadaan dan tindak balas selepas mengisytiharkan ‘kecemasan negara yang teruk’ dan mengarahkan sekatan pergerakan negara pada Khamis.

Beliau ‘mengkritik bahawa penularan demam serentak dengan kawasan ibu kota sebagai pusat menunjukkan bahawa terdapat titik terdedah dalam sistem pencegahan wabak yang disediakan,’ kata KCNA.

Jong Un memilih secara aktif mengasingkan dan merawat individu yang demam sebagai keutamaan, sambil menggesa untuk merangka kaedah serta taktik rawatan saintifik ‘pada kadar pantas’ bahkan mengukuhkan langkah bagi membekalkan ubat-ubatan.

Korea Utara menolak bekalan vaksin daripada program perkongsian global COVAX dan China, mungkin menyebabkan sebahagian besar rakyat yang agak muda berisiko tinggi untuk dijangkiti.

Jurucakap Jabatan Negara Amerika Syarikat (AS) berkata, negara itu tidak bercadang untuk menghantar vaksin ke Korea Utara tetapi menyokong usaha antarabangsa untuk memberi bantuan kepada rakyat yang terdedah di sana, menggesa Pyongyang memudahkan kerja itu. – Agensi


Video hina Agong: Pengerusi Pro-Keadilan Sarawak ditahan polis

PETALING JAYA, 18 Syawal 1442H, Ahad – Pengerusi Pro-Keadilan Sarawak, Iswardy Morni ditahan polis bagi membantu siasatan berhubung kenyataan yang didakwa menghina Yang di-Pertuan Agong.

Pemangku Pengarah Jabatan Siasatan Jenayah (JSJ) Bukit Aman, Datuk Dev Kumar berkata, suspek ditahan di kediamannya di Kajang.

“Suspek ditahan oleh Unit Siasatan Jenayah Terkelas (USJT) Bukit Aman kira-kira pukul 11 malam tadi.

“Kita akan mendapatkan perintah reman terhadap suspek esok (hari ini) bagi siasatan lanjut,” katanya seperti dilapor Utusan Malaysia.

Terdahulu, Dev Kumar berkata, pihaknya sedang mengesan Iswardy susulan laporan polis dibuat terhadap video dimuat naik di YouTube miliknya.

Beliau berkata, kertas siasatan dibuka di bawah Seksyen 4(1) Akta Hasutan 1948, Sekyen 504 Kanun Keseksaan dan Seksyen 233 Akta Komunikasi dan Multimedia 1998.

Iswardy memuat naik video secara siaran langsung berhubung Total Lockdown: Apa Yang Kerajaan Gagal Belajar Dalam Setahun ini di YouTube rasmi miliknya.

Dalam video itu, beliau mengeluarkan kenyataan mendakwa Seri Paduka seakan-akan tidak bertindak terhadap peningkatan kes COVID-19.

Selain itu, dalam video sama, Iswardy turut membandingkan Yang di-Pertuan Agong dengan Sultan Johor, Sultan Ibrahim Sultan Iskandar yang melaksanakan Perintah Kawalan Pergerakan (PKP) bersasar di negeri Johor.

Video siaran langsung itu mendapat tontonan sehingga 38,645 ribu orang.


Portal Mandarin: MCA antinasional sokong tindakan SPRM

Oleh Ainul Illia Meor Suzurudin

BANGI, 4 Safar 1442H, Selasa – MCA bersikap antinasional apabila menyokong kewujudan portal bahasa Mandarin Suruhanjaya Pencegahan Rasuah Malaysia (SPRM).

Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin berkata, pendirian itu membelakangi bahasa Melayu sebagai bahasa kebangsaan yang bertindak sebagai agen perpaduan.

“Malah menurut Pakar Perlembagaan, Prof Dr Shamrahayu bahawa semua urusan rasmi kerajaan hendaklah dilaksanakan dalam bahasa Melayu,” katanya ketika dihubungi Ismaweb.net, hari ini.

Terdahulu, Jurucakap Pemuda MCA, Alex Fong berkata, pelancaran portal bahasa Cina SPRM tidak sepatutnya ditafsirkan sebagai perbuatan yang membelakangkan bahasa Melayu sebagai bahasa rasmi, sebaliknya ia patut dilihat sebagai semangat kepelbagaian dan toleransi di Malaysia.

Beliau tidak bersetuju dengan alasan dikemukakan oleh ARMADA dan beberapa organisasi lain yang menentang pelancaran portal bahasa Mandarin itu seraya berkata, ia langsung tidak menyalahi Perlembagaan Persekutuan.

“Kita tidak sepatutnya melihat perkara ini dengan pandangan yang sempit kerana kepelbagaian adalah keunikan Malaysia dan kita patut berbangga dengannya, bukan sengaja mencari kesalahan darinya,” kata Alex Fong.

Beliau bahkan berkata, portal bahasa Cina tidak akan memecahbelahkan rakyat dan tidak akan menjejaskan kedudukan bahasa Melayu sebagai bahasa rasmi sebaliknya akan meluaskan jangkauan kepada rakyat dari pelbagai kelas sosial dalam usaha mereka menyebarkan informasi anti rasuah.

Alex turut mencadangkan agar jabatan kerajaan yang lain menggunakan bahasa etnik minoriti lain seperti bahasa Tamil seiring dengan penggunaan bahasa Melayu dan bahasa Inggeris bagi menzahirkan keunikan kepelbagaian yang wujud di negara kita.

“Pelangi nampak indah kerana ia tidak membezakan warnanya; jika mempertahankan sesuatu hanya atas dasar mempertahankan sehingga membataskan kepelbagaian dengan alasan tidak munasabah, ia akan menyebabkan negara kita kehilangan ciri kepelbagaian yang unik,” katanya.


Ekonomi Thailand bertambah baik selepas longgar sekatan

BANGKOK, 11 Zulhijjah 1441H, Sabtu – Ekonomi Thailand bertambah baik daripada bulan sebelumnya berikutan kelonggaran secara berperingkat langkah-langkah sekatan pergerakan yang dilaksanakan di Thailand dan juga di luar negara, yang menyokong penyambungan semula aktiviti ekonomi.

Bank of Thailand (BoT) berkata, nilai eksport barangan tidak termasuk emas, penggunaan swasta dan petunjuk pelaburan swasta dan pengeluaran pembuatan menguncup pada kadar yang rendah.

“Perbelanjaan awam meningkat dalam perbelanjaan semasa dan juga modal. Bagaimanapun, sektor pelancongan terus menyusut dengan ketara disebabkan sekatan perjalanan antarabangsa,” kata bank pusat itu dalam satu kenyataan.

BoT berkata, nilai eksport barangan turun 24.6 peratus daripada tempoh yang sama tahun lepas, naik sedikit berbanding bulan sebelumnya.

Kecuali emas, ia berkata, kadar penguncupan berkurangan dengan ketara kepada 18.4 peratus daripada 29.0 peratus bulan lepas.

“Ini berikutan peningkatan eksport dalam hampir semua kategori seiring dengan aktiviti ekonomi yang bertambah baik di negara-negara rakan dagangan selepas langkah-langkah sekatan dilonggarkan,” kata bank pusat. – Bernama


Pertimbang bak kut teh makanan tradisi, King Sing menteri paling gagal

BANGI, 29 Zulkaedah 1444H, Ahad – Merepek! Cadangan tidak masuk akal Ahli Parlimen Tebrau, Jimmy Puah Wee Tsea supaya makanan tradisional kaum Cina, bak kut teh diangkat sebagai makanan kebangsaan mendapat perhatian Menteri Pelancongan Seni dan Kebudayaan (Motac), Datuk Seri Tiong King Sing.

“Mungkin ini bukan kebetulan dan saya percaya dalam politik banyak perkara bodoh bukan berlaku secara tidak sengaja.

“Ianya sama ada dirancang, diumpan atau diambil kesempatan,” kata Jurucakap Gagasan Bangsa, Haji Aminuddin Yahaya sambil menyifatkan kegilaan ‘apa’ yang terlintas di minda Menteri Pelancongan negara.

Beliau menegaskan, cadangan menjadikan sup tulang rusuk babi sebagai warisan kebangsaan bukan sekadar ‘tidak kena’ tetapi boleh dilihat sebagai kurang ajar dan tidak sensitif.

“Tindakan menteri mempertimbangkan cadangan ini telah membuktikan beliau ini tidak layak menjadi seorang menteri apatah lagi menerajui kementerian yang sepatutnya menjadi ‘frontliner’ kepada kebudayaan dan imej Malaysia yang sebenar,” katanya dalam kenyataan, hari ini.

Aminuddin bagaimanapun tidak terkejut dengan hasrat Menteri Pelancongan Seni dan Kebudayaan itu kerana Tiong kerap kali mengeluarkan kenyataan merepek sepanjang menerajui Motac.

“Ini antara ‘top 4’ kenyataan beliau selaku menteri pelancongan tahun ini setakat yang saya boleh ingat selain kenyataan bak kut teh ini, ‘Jangan takutkan pelancong dari China’ (Januari 2023) dan ‘Wujudkan laluan mudah untuk pelancong dari China (Januari 2023)’.

“Selain itu, ‘Tempelak desakan jual arak secara terbuka sebagai ‘ekstremis’ (Januari 2023) dan mengatakan kewujudan kasino akan mampu memacu ekonomi Sarawak (Mei 2023),” katanya.

Rentetan itu, beliau menegaskan Tiong antara menteri paling gagal selepas Menteri Ekonomi, Rafizi Ramli bahkan dari awal pun tidak layak dalam menjawat jawatannya sebagai Menteri Pelancongan, Seni dan Kebudayaan.

Ini kerana langsung tiada satu pun inisiatif dan polisi jelas untuk memperkasakan kebudayaan dan kesenian tempatan yang selama ini telah terpinggir dan semakin terpinggir untuk sektor pelancongan dan identiti negara.

“Elok PMX tukar orang lain sebagai menteri Motac sebelum lebih banyak Tiong King Sing merapu,” katanya.


Tak perlu berlembut dengan penghina mahkamah, bimbang aksi ditiru

Oleh: Zuhayati Yazid

BANGI, 24 Ramadan 1443H, Selasa – Langkah menjatuhkan hukuman penjara kepada Ahli Parlimen Petaling Jaya, Maria Chin Abdullah yang didakwa menghina Mahkamah Syariah satu keputusan tepat.

Ia jelas membuktikan bahawa kerajaan mempertahankan keadilan dan kewibawaan institusi perundangan di negara ini daripada dicabar oleh sesiapa pun.

Presiden BERJASA, Ustaz Zamani Ibrahim berkata, golongan penghina mahkamah tidak sepatutnya dilayan dengan lemah lembut kerana dibimbangi perbuatan mereka ditiru oleh orang lain.

Katanya, keadaan ini akan menyebabkan badan keadilan tidak lagi dihormati masyarakat dan mula dipandang remeh.

“Ini merupakan tindakan tepat, sekiranya kita berlembut dengan apa yang dilakukan oleh seorang yang dianggap pemimpin dan boleh menghina dan pertikai mahkmah sewenang-wenangnya akan wujud lagi lanjutan daripada kes ini untuk terus mempertikai dan menghina kedudukan mahkamah.

“Sedangkan mahkamah ini kedudukan suci dan badan keadilan yang tidak boleh direndahkan,” katanya ketika dihubungi Ismaweb.net, hari ini.

Beliau berkata demikian sebagai mengulas keputusan Mahkamah Tinggi Syariah Kuala Lumpur, semalam yang menjatuhkan hukuman penjara kepada Maria Chin selama tujuh hari berkuat kuasa serta-merta.

Hukuman tersebut selepas mendapati wakil rakyat PKR itu menghina mahkamah berkait dengan kes membabitkan Pengerusi Bersama Kumpulan Naza, Datuk Wira SM Faisal SM Nasimuddin dan bekas isterinya, Emelia Hanafi.

Ustaz Zamani berkata, sebagai seorang pemimpin masyarakat, Maria Chin tidak sepatutnya menyuarakan pendirian yang boleh menghina mahkamah.

“Sepatutnya beliau sebagai pemimpin masyarakat perlu menjadi contoh dan idola kepada masyarakat.

“Kalau beliau tidak mampu menjadikan dirinya contoh kepada rakyat jangan pula mendedahkan dirinya untuk dihina, diperlekehkan rakyat,” tegas beliau.

Katanya lagi, jangan kerana wujud perbezaan dengan mudah Maria Chin mempertikaikan apa yang termaktub dalam perundangan negara.

Justeru katanya, tiba masanya institusi perundangan khususnya Mahkamah Syariah diperkasakan supaya tidak lagi semudahnya dihina.

“Inilah tanggungjawab Ahli Parlimen untuk melihat Mahkamah Syariah itu diperkasakan dan diletakkan di kedudukan yang tinggi supaya dapat berfungsi sebagai badan untuk menegakkan keadilan.

“Tindakan tersebut penting memandangkan Islam adalah agama rasmi di negara kita selain membuktikan negara kita mempunyai agama,” katanya.


MoU kerajaan-PH tidak meredakan keadaan politik negara

BANGI, 8 Safar 1443H, Rabu – Tiada jaminan permeteraian memorandum persefahaman (MoU) Transformasi dan Kestabilan Politik antara kerajaan serta pembangkang boleh meredakan keadaan politik negara.

Ini kerana, pembangkang kekal dengan peranannya tanpa memberikan laluan mudah kepada kerajaan dalam sebarang keputusan, khususnya membabitkan Rang Undang-Undang Perbekalan 2022 yang akan dibentangkan Oktober depan.

Atas sebab itu, persefahaman yang dimeterai adalah berbentuk MoU dan tidak ke arah Perjanjian Keyakinan & Bekalan (CSA – Confidence & Supply Agreement) – di mana lazimnya pembangkang dan kerajaan saling membantu antara satu sama lain, kata pakar geostrategik, Prof Azmi Hassan.

“Sebab itu dipanggil MoU dan tidak CSA kerana ini adalah perjanjian persefahaman apabila ketua pembangkang, Datuk Seri Anwar Ibrahim menyatakan MoU ini takkan menjanjikan pembangkang memberi laluan mudah kepada kerajaan umpamanya RUU Perbekalan yang dibentang pada Oktober nanti.

“Tidak semestinya mereka akan menyokong 100 peratus, kecuali jika cadangan atau ahli mereka ada dalam pembentukan bajet umpamanya. Adakah ia meredakan politik negara? Hakikatnya ia tidak meredakan kerana bagi saya pembangkang akan membangkang apa keputusan yang dibuat dalam bajet dan perkara ini merumitkan RUU Perbekalan,” katanya dalam Agenda Pertiwi, malam tadi.

Pada masa sama, Prof Azmi turut menolak takrifan bahawa persefahaman yang dimeterai pada Isnin lalu itu adalah satu bentuk jajaran baharu demi kerjasama menjelang Pilihan Raya Umum ke-15 (PRU15).

Beliau menganggap persefahaman itu hanyalah bersifat sementara sehingga satu tempoh yang telah dipersetujui bersama iaitu pada Julai tahun depan, apabila tamat persidangan Parlimen ke-15.

“Tujuan hasratnya (MoU) adalah untuk menurunkan suhu kepanasan politik dan sebagai wadah pembangkang bersama kerajaan menangani pandemik. Ia hanya boleh dikatakan sebagai jajaran baharu politik, tetapi bukan kerjasama politik.

“Ini hanyalah kerjasama untuk menangani pandemik dan merancakkan ekonomi. Hasrat itu baik dan kita tunggu serta lihat apa yang akan berlaku. Tindakan itu akan menentukan keikhlasan mereka, apakah untuk manfaat rakyat atau ahli politik,” katanya.

Katanya lagi, mana-mana pihak sama ada kerajaan atau pembangkang tidak mempunyai kestabilan untuk PRU15, dan hanya rakyat ketika ini yang dilihat mampu menjadi ‘king maker’ untuk membuat keputusan.

“Dalam keadaan sekarang rakyat menagih kematangan ahli politik kita. Mereka boleh menilai, apatah lagi kerajaan mempunyai majoriti tipis sementara pembangkang juga kucar-kacir.

“Oleh itu, rakyat menilai kalau dikatakan kehakisan kepercayaan orang-orang politik begitu rendah sekali, jika mereka bermain percaturan untuk kepentingan diri sendiri, maka rakyat akan menghukum mereka,” katanya.

Berdasarkan butiran MoU itu, ia berkuat kuasa dari tarikh perjanjian dimeterai pada Isnin sehingga pembubaran Parlimen Malaysia yang ke-14.

MoU itu antara lain memperincikan enam transformasi utama Pemerkasaan Pelan COVID-19, Transformasi Pentadbiran dan Pembaharuan Parlimen, Kebebasan Institusi Kehakiman, Perjanjian Malaysia 1963 (MA63) dan Pembentukan Jawatankuasa Pemandu.

MoU ditandatangani oleh Perdana Menteri, Datuk Seri Ismail Sabri Yaakob, dengan disaksikan Menteri Komunikasi dan Multimedia, Tan Sri Annuar Musa; dan empat wakil PH, iaitu Ahli Parlimen Port Dickson, Datuk Seri Anwar Ibrahim; Ahli Parlimen Bagan, Lim Guan Eng; Ahli Parlimen Kota Raja, Mohamad Sabu; serta Ahli Parlimen Tuaran, Datuk Seri Wilfred Madius Tangau.


Virus COVID-19 mungkin berlanjutan dua tahun

BANGI, 19 Rabiulawal 1442H, Khamis –  Pengarah Eksekutif World Trade Centre Kuala Lumpur, Datuk Seri Dr Irmohizam Ibrahim hampir pasti impak wabak COVID-19 tidak akan berakhir tahun ini.

Malah, beliau berkata, virus ini akan kekal untuk satu tempoh yang lama iaitu enam bulan hingga dua tahun akan datang.

Katanya, virus ini juga kemungkinan akan menjadi sebahagian senarai penyakit dalam kehidupan manusia sangat tinggi.

Justeru, negara memerlukan pelan strategi kesihatan dan ekonomi jangka panjang yang menyeluruh kerana rakyat kini bergantung harap kepada kerajaan, katanya.

“Kita perlu kembali kepada sejarah krisis lalu untuk merombak sistem, undang-undang dan dasar sedia ada.

“Menjadi harapan supaya Belanjawan 2021, yang boleh dianggap sebagai ‘ibu segala belanjawan’ akan memberi ketenangan kepada setiap individu, keluarga, rakyat, pekerja dan ekonomi.

“Menjadi harapan ia juga akan membuka laluan kepada kerancakan semula industri dan ekonomi dengan membuka sempadan negara dan menyemak semula cukai pendapatan bagi mengurangkan beban kewangan,” katanya dalam satu artikel yang disiarkan BHOnline, hari ini.

Pengerusi Majlis Penasihat Anggota Asia Pasifik, World Trade Center Associations (WTCA) itu juga berharap, Belanjawan 2021 yang bakal dibentang esok, menyediakan strategi bagi meningkatkan sekuriti makanan jangka panjang, merancakkan pelancongan domestik dan menambah peruntukan untuk memperkasakan sektor kesihatan.

Selain itu, ia juga perlu menyediakan skim ‘relief’ untuk kakitangan awam dan pekerja sektor swasta secara keseluruhan.

“Kita mengharapkan Belanjawan 2021 akan menyediakan insentif yang akan membuka ekonomi baharu yang akan mengambil alih ekonomi tradisional, selari dengan keperluan merangka pelan strategi sektor ekonomi dan kesihatan baharu.

“Rakyat kini mengharapkan sokongan padu untuk meneruskan survival. Diharap Belanjawan 2021 membawa penawar,” katanya.


PM tegur media label Hamas militan

KUALA LUMPUR, 23 Rabiulakhir 1445H, Selasa – Perdana Menteri, Datuk Seri Anwar Ibrahim menggesa orang ramai khususnya pengamal media supaya tidak melabel Gerakan Perjuangan Islam Palestin (Hamas) sebagai kumpulan militan.

Anwar berkata, media perlu memberikan pemahaman yang lebih baik mengenai kezaliman Israel dalam penghapusan etnik yang sedang dilakukan di Palestin.

Kesedaran sedemikian dalam kalangan penerbitan media mesti diwujudkan supaya senada dengan kebimbangan dan sensitiviti rakyat, serta mengiktiraf hak rakyat Palestin.l, katanya.

“Saya bersetuju bahawa media dan negara (tidak boleh melihat Hamas sebagai kumpulan militan).

“(Pada satu tempoh) Kongres Kebangsaan Afrika juga dituduh sebagai pengganas tetapi Allahyarham Tunku Abdul Rahman memberikan sokongan dan ia (sokongan) diteruskan. Ini semua adalah pemimpin sebelum saya dan mereka tidak mengiktiraf kenyataan yang dibuat oleh Barat bahawa Nelson Mandela adalah ketua pengganas.

“Justeru, saya bersetuju perlu ada kesedaran di Malaysia, di mana media mesti memahami kebimbangan dan sensitiviti rakyat, serta mengiktiraf hak rakyat Palestin atas perampasan tanah, harta dan maruah mereka yang terus diperkosa dan dihina. Jadi, ada hak untuk bangkit,” katanya semasa Waktu Pertanyaan-Pertanyaan Perdana Menteri (PMQT) di Dewan Rakyat hari ini.

Anwar berkata demikian sebagai respons kepada Ahli Parlimen Machang, Wan Ahmad Fayhsal Wan Ahmad Kamal mengenai pendirian kerajaan terhadap laporan yang disiarkan media yang masih merujuk Hamas sebagai kumpulan militan.

“Presiden Recep Tayyip Erdogan (dari Turkiye) mengumumkan bahawa Hamas bukanlah kumpulan militan, sebaliknya kumpulan pembebasan.

“Namun, jika kita lihat, banyak media tempatan kita masih merujuk Hamas sebagai militan, pengganas, sama ada dalam bahasa Mandarin atau Inggeris.

“Justeru, saya harap Yang Berhormat (Anwar) dapat menasihati dan mengambil tindakan editorial terhadap laporan yang mengelirukan ini kerana ini bukan sahaja pendirian kerajaan, tetapi pendirian Yang Berhormat,” kata Wan Fayhsal.


ISMA ajak orang ramai jayakan kempen Quran Sana Sini

BANGI, 16 Ramadan 1442H, Rabu – Gerakan Islam utama, Ikatan Muslimin Malaysia (ISMA) mengajak orang ramai menjayakan kempen Quran Sana Sini.

Dalam satu kenyataan hari ini, ISMA berkata, kempen itu diadakan bersempena dengan sambutan hari Nuzul al-Quran pada Khamis.

ISMA berkata, kempen itu menggalakkan orang ramai melazimi budaya membaca al-Quran di mana-mana sahaja.

“Bacalah al-Quran di mana sahaja anda berada di rumah, di dalam kereta, di Jakel, di jalan TAR, bazar Ramadan, masjid mahupun di tempat kerja.

“Dan kongsikan gambar anda di media sosial dengan #QuranSanaSini,” katanya dalam hantaran di Facebook.


Perangkap multikulturalisme dalam pembinaan etos nasional

KEBANGKITAN semula isu penggunaan kalimah Allah oleh penganut Kristian, cadangan mengangkat Bak Kut Teh sebagai makanan kebangsaan, larangan melaungkan azan di Pulau Pinang, mempersendakan ayat suci Al-Quran dalam media sosial, LGBTIQ, penghinaan terhadap institusi raja antara isu yang menyentuh sensitiviti bangsa Melayu dan Islam baru-baru ini.

Ini merupakan contoh perangkap multikulturalisme yang sengaja diwujudkan bagi menimbulkan kecelaruan kepada pemimpin dan rakyat, dan telah membuktikan bahawa negara kita masih gagal menyelesaikan isu identiti nasional yang bertunjangkan bangsa Melayu dan agama Islam.

Walaupun secara realitinya sebahagian besar rakyat Malaysia menjalankan kehidupan seharian secara aman, namun sehingga ke hari ini, kemunculan isu-isu yang menyentuh sensitiviti agama Islam dan bangsa Melayu tetap berlaku seolah-olah isu-isu ini dipermainkan secara terancang oleh pihak tidak bertanggungjawab untuk mencapai agenda tertentu.

Mengapa perkara tersebut kekal berlaku?

Dari segi sejarahnya, kaedah pembinaan etos nasional yang dirangka oleh kepimpinan terdahulu dilihat cuba untuk berhadapan dengan tinggalan kolonial British yang begitu kompleks dan akhirnya memilih multikulturalisme sebagai asas dalam membina identiti kenegaraan.

Selain itu, ramai pegawai pentadbir British yang terlibat secara langsung atau tidak langsung dengan SPS. Antaranya adalah Hugh Clifford, Frank Swettenham, R.J. Wilkinson, Hugh Low, William Maxwell, William Walter Skeat, H.N. Ridley, W.G. Shellabear, James Aitken, dan C.W.S. Kynnersley.

Selepas Perang Dunia Kedua, penubuhan Commission Liaison Committee (CLC) oleh British merupakan perancangan jangka panjang British selepas kegagalan Malayan Union untuk memaksa bangsa Melayu dan bangsa lain menerima konsep multikulturalisme sebagai asas dalam pembinaan bangsa Malaya.

Bagi mencapai hasrat tersebut, Malcolm MacDonald telah mencadangkan supaya menubuhkan CLC dan berperanan dalam memastikan semua keputusan yang diambil oleh CLC tidak bercanggah daripada batasan yang disarankan oleh kerajaan British. Terdapat tiga objektif penting, iaitu:

Bagi mencapai objektif tersebut, CLC telah menumpukan kepada dua perkara, iaitu kedudukan ekonomi orang Melayu dan hubungan politik Melayu-bukan Melayu.

Pertama, kedudukan ekonomi orang Melayu akan sedia dibantu oleh orang bukan Melayu dengan pengambilan pekerja Melayu yang lebih dalam sektor perindustrian, dan perjawatan orang Melayu dalam pengurusan organisasi syarikat atau perniagaan.

Kedua, hubungan politik Melayu-bukan Melayu dalam memberikan pertimbangan kepada orang bukan Melayu dalam perkhidmatan pentadbiran dan kelayakan untuk memperoleh kerakyatan Persekutuan.

Sepanjang CLC ditubuhkan, perkembangan terpenting yang sangat ditunggu oleh kerajaan British dalam membentuk bangsa Malaya adalah apabila CLC ini mengeluarkan lima pandangan yang dipersetujui selepas pertemuan ahli di Johor Bahru pada 14 hingga 16 September 1949. Antaranya ialah:

Berdasarkan kelima-lima persetujuan ini, pandangan (i) itulah yang paling dinanti-nantikan oleh kerajaan British. Seperti yang diharapkan, pemimpin masyarakat tempatan bukan sahaja berhasrat untuk meluaskan skop kerakyatan persekutuan tetapi mencadangkan agar taraf kerakyatan itu ditukarkan kepada satu bangsa tunggal, iaitu bangsa Malayan.

Multikulturalisme memerangkap kesepaduan sosial masyarakat

Realiti pada hari ini telah membuktikan bahawa kerajaan berusaha menggunakan pendekatan politik, ekonomi dan sosial untuk mengurangkan ciri-ciri multikulturalisme yang boleh menimbulkan sebarang konflik dalam pembentukan bangsa Malaysia.

Namun, lanskap multikulturalisme yang disusun oleh British ini jelas memerangkap pembentukan kesepaduan sosial pada hari ini dan menyebabkan Malaysia tidak ke hadapan dalam mewujudkan etos nasional yang unggul.

Pendidikan merupakan mekanisme strategik dalam membina etos nasional tidak begitu dimanfaatkan oleh setiap pemerintah pada setiap era dalam membentuk etos nasional, malah dilindungi dan diberi jaminan khas atas faktor menjaga kepentingan pihak tertentu.

Selain pendidikan, terdapat perbuatan segelintir pihak tidak bertanggungjawab meremehkan bahasa kebangsaan, menghina agama Islam dan institusi beraja, dan mengangkat ideologi songsang yang semakin berleluasa dalam negara ini, menunjukkan nilai multikulturalisme tidak membawa sebarang nilai tambah dalam membina etos nasional.

Penutup

Multikulturalisme merupakan satu perangkap sosial yang tidak akan membawa kita ke hadapan untuk membina etos nasional yang unggul.

Oleh itu, satu kerangka etos nasional yang unggul sangat diperlukan oleh Malaysia dan manfaatkan segala pengupayaan yang ada pada setiap kaum di Malaysia untuk membina sebuah etos nasional tersendiri tanpa bergantung kepada mana-mana ideologi asing.

Muhd Irfan Izhar
Penyelidik, Jabatan Kajian IRIS Institute

Pautan asal artikel;


17 kes positif setakat ini daripada varian South African B.1.351

KUALA LUMPUR, 2 Ramadan 1442H, Rabu – Sejumlah 17 kes positif COVID-19 jangkitan tempatan telah dikenal pasti dijangkiti dengan varian South African B.1.351 setakat semalam, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham dalam satu kenyataan berkata sehingga kini, analisis filogenetik serta hubung kait geografi menunjukkan kebarangkalian kes-kes tersebut adalah daripada punca jangkitan yang sama.

Katanya varian South African B.1.351 berkenaan terdapat dalam Kluster Jalan Lima di Daerah Hulu Langat dan Sepang Selangor (tiga kes); Kluster Kebun Baru, Kuala Langat, Selangor (sembilan kes); Kluster Teknologi Emas, Kuala Langat, Selangor (satu kes) dan saringan kontak rapat dengan satu kes.

Dr Noor Hisham berkata varian South African B.1.351 pada awalnya ditemukan dalam kalangan dua kakitangan syarikat yang berpangkalan di Lapangan Terbang Antarabangsa Kuala Lumpur dari Kluster Jalan Lima serta satu kes masing-masing dari Kluster Kebun Baru dan saringan kontak rapat pada 18 Mac lepas.

Penemuan varian South African B.1.351 pertama kali dilaporkan di dunia pada Disember tahun lepas di United Kingdom dan Afrika Selatan.

Sejak awal tahun ini kewujudan varian itu turut dilaporkan oleh negara lain termasuk Amerika Syarikat, Kanada, Jerman, Australia, dan Korea Selatan. – Bernama


Peliharalah diri daripada terlibat dengan lawak lucah

BANGI, 21 Zulhijjah 1443H, Khamis – Yang Dipertua Ikatan Muslimin Malaysia (ISMA) Kubang Pasu, Dr Hisham Sharif mengingatkan masyarakat supaya memelihara diri daripada terlibat dengan lawak-lawak lucah, baik di alam nyata, mahupun di alam maya, secara terbuka atau tertutup.

Beliau berkata demikian dipercayai merujuk kepada kenyataan tular seorang pengerusi tahfiz, Ezzat Tahir yang mempersoalkan tuduhan ke atas penceramah bebas dikenali ‘Ustaz F&N’ merogol remaja perempuan berusia 14 tahun berkali-kali.

Ezzat bahkan seolah-olah menyalahkan mangsa rogol yang masih di bawah umur itu dengan menuduhnya menjadi punca kejadian itu berlaku.

Kenyataan tersebut turut mengundang kecaman pengguna media sosial sehingga ada yang mengatakan tindakan sebegini adalah salah satu punca mangsa rogol takut untuk membuat laporan polis.

Mengkritik perbuatan melawak lucah, Dr Hisham menegaskan, bahawa ia adalah satu perkara dosa dan mengaibkan.

“Bila dah terbiasa jadi mainan bibir dan jari, takut tak kena tempat terlepas tanpa kawal, pasti buruk akibatnya.

“Lagipun lawak lucah ini perkara dosa, bukan benda yang lawak pun dan menyinggung ramai pihak.

“Bagi yang telah berkahwin, rahsia bilik tidur adalah antara rahsia-rahsia yang berdosa jika diceritakan kepada umum.

“Moga Allah pelihara aib kita semua,” katanya.


Lelaki Palestin 80 tahun meninggal diserang kejam tentera Israel

RAMALLAH, 10 Jamadilakhir 1443H, Khamis – Seorang lelaki Palestin berusia 80 tahun meninggal dunia pagi ini, selepas ditangkap dan diserang dengan kejam oleh tentera penggans Israel di kampung Jiljilya, utara Ramallah di Tebing Barat yang diduduki, kata Kementerian Kesihatan Palestin.

Ketua Kompleks Perubatan Palestin di Ramallah, Ahmad Bitawi memberitahu, Al Jazeera bahawa Omar Abdulmajeed Asad meninggal dunia setibanya di hospital kira-kira jam 5.30 pagi.

Menurut Datuk Bandar tempatan, Omar dan ahli keluarganya sedang bergerak pulang ke rumah selepas melawat saudara-mara apabila kereta mereka dihalang oleh tentera.

“Mereka (tentera rejim) memberhentikan kereta di pusat kampung dan menangkap penumpang di dalam dan menggari mereka.

“Kami menuntut siasatan antarabangsa dan penjenayah dipertanggungjawabkan,” kata Fuad Moutee kepada AFP.

Abang Omar memaklumkan bahawa dia seorang warga emas yang mengalami masalah pernafasan dan jantung.

“Saya tidak faham bagaimana seorang lelaki seusia boleh dianggap bahaya. Mereka menggarinya dan menolaknya. Itu penderaan. Tidak dapat disangkal lagi apa yang dia lalui menyebabkan kematiannya,” katanya.

Serbuan semalaman oleh tentera Israel adalah amalan hampir setiap hari di Tebing Barat yang diduduki.

Israel mendakwa bahawa serbuan sedemikian penting untuk tujuan risikan, tetapi kumpulan hak asasi manusia telah menyelar dan menegaskan bahawa matlamatnya adalah untuk menindas serta menakut-nakutkan penduduk Palestin dan meningkatkan kawalan negara.

Seperti pusat pemeriksaan dan penghalang pemisah, serbuan itu adalah sebahagian daripada modus operandi pasukan pendudukan, kata pengkritik. – Agensi


Wan Ahmad Fayhsal nafi akan bertanding di kerusi Bagan Serai

BANGI, 24 Zulkaedah 1442H, Isnin – Ketua Armada Parti Pribumi Bersatu Malaysia (Bersatu), Wan Ahmad Fayhsal Wan Ahmad Kamal menafikan laporan berita mendakwa beliau akan bertanding di Parlimen Bagan Serai dalam Pilihan Raya Umum ke-15 (PRU-15).

Menerusi catatan ringkas di Facebook, beliau menegaskan, laporan yang disebarkan oleh sebuah akhbar tempatan hari ini adalah tidak benar.

“Pihak parti di mana-mana peringkat tidak pernah membuat apa-apa keputusan berkenaan mana-mana kerusi.

“Khidmat kepada rakyat tetap menjadi keutamaan seluruh jentera parti dalam jayakan Pelan Pemulihan Negara,” katanya.

Menerusi kenyataan itu juga, beliau memuat naik tangkap layar mengenai laporan berita berkenaan.

Menurut laporan itu, Wan Ahmad Fayhsal mengesahkan akan bertanding kerusi Parlimen Bagan Serai pada PRU-15.

Dalam temu bual secara eksklusif bersama akhbar itu baru-baru ini, Timbalan Menteri Belia dan Sukan itu malah mendakwa beliau sudah mendapat restu daripada Presiden parti, Tan Sri Muhyiddin Yassin.


Suami isteri direman bantu siasatan salah guna kuasa

KUALA TERENGGANU, 6 Muharam 1445H, Isnin – Sepasang suami isteri direman selama tiga hari sehingga Rabu ini, bagi membantu siasatan kes salah guna kuasa dalam proses mendapatkan perolehan kerja melibatkan nilai ratusan ribu ringgit.

Perintah reman itu dikeluarkan Majistret Noor Mazrinie Mahmood selepas menerima permohonan daripada Suruhanjaya Pencegahan Rasuah Malaysia (SPRM), bagi membolehkan siasatan dijalankan mengikut Seksyen 23 (1) Akta SPRM 2009.

Suspek yang juga penjawat awam berusia 30-an disyaki mengesyorkan syarikat milik ibu bapanya, yang diuruskan oleh isterinya berusia 40-an, bagi mendapatkan perolehan kerja di sebuah jabatan kerajaan di Terengganu sejak 2019.

Pasangan itu masing-masing ditahan pada 6 petang dan 3.30 petang semalam, ketika hadir memberi keterangan di pejabat SPRM negeri.

Dalam operasi semalam SPRM juga berjaya merampas beberapa kenderaan mewah milik pasangan tersebut yang dipercayai mempunyai kaitan dengan kes yang disiasat dan kesemuanya dianggarkan bernilai lebih RM100,000. – Bernama


Saya tiada jawatan dalam 1MDB: Jho Low

KUALA LUMPUR, 25 Jamadilakhir 1443H, Jumaat – Ahli perniagaan dalam buruan Low Taek Jho atau Jho Low telah tampil untuk mempertahankan diri dan berkata beliau tidak mempunyai sebarang jawatan atau kewajipan fidusiari dalam 1Malaysia Development Berhad (1MDB) serta empat anak syarikatnya.

Menerusi pernyataan pembelaan yang difailkan oleh peguamnya di Mahkamah Tinggi Kuala Lumpur pada Rabu lepas berhubung saman sivil oleh 1MDB, Jho Low, 41, mendakwa saman itu harus ditolak kerana gagal menyatakan kausa tindakan yang munasabah berhubung dakwaan pecah amanah atau kewajipan fidusiari.

Pada 7 Mei 2021, 1MDB dan empat anak syarikatnya iaitu 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited, yang dahulunya dikenali sebagai 1MDB Global Investments Limited, telah memfailkan saman US$3.7837 bilion terhadap Jho Low, ibu bapanya iaitu Tan Sri Larry Low Hock Peng dan Puan Sri Goh Gaik Ewe, kakaknya May Lin, adik lelakinya Taek Szen serta sekutunya Eric Tan Kim Loong.

Jho Low berkata beliau tidak pernah menjadi pengarah atau pemegang saham dalam 1MDB atau keempat-empat anak syarikatnya, dan juga bukan ahli lembaga penasihat dana kekayaan negara itu atau sebahagian daripada pasukan pengurusan kelima-lima plaintif.

Oleh itu, Jho Low berkata beliau tidak mempunyai kedudukan perundangan untuk melaksanakan kawalan ke atas plaintif, termasuk tetapi tidak terhad kepada mengarahkan atau menyebabkan pemindahan dan/atau penerimaan dana.

Jho Low berkata saman 1MDB terhadapnya adalah lewah kerana Jabatan Kehakiman Amerika Syarikat (DoJ) telah mencapai satu penyelesaian yang komprehensif dan global dengan beliau berhubung tindakan sivil badan itu terhadapnya yang mempunyai kaitan dengan 1MDB tanpa sebarang dapatan “kebersalahan, kesalahan, liabiliti atau sebarang bentuk salah laku.”

Beliau mendakwa tindakan sivil 1MDB terhadapnya ketika ini adalah berdasarkan pemfailan DoJ berkaitan dakwaan tertentu, dan mendakwa dana kekayaan negara itu pada masa yang sama mengabaikan resolusi tindakan sivil DoJ terhadapnya.

Jho Low mendakwa resolusi tindakan sivil DoJ telah membawa kepada pelucuthakan secara sukarela dan penghantaran balik aset untuk faedah mutlak kerajaan Malaysia, yang pada akhirnya juga untuk faedah plaintif.

Berdasarkan pernyataan tuntutan, semua plaintif mendakwa mereka telah dimanipulasi oleh sekumpulan individu termasuk Datuk Seri Najib Tun Razak dan Jho Low untuk memudah cara penipuan berskala besar serta berjangka panjang yang mengakibatkan berbilion-bilion ringgit telah diseleweng ke dalam akaun peribadi untuk manfaat pelbagai penipu termasuk defendan.

Saman itu ditetapkan untuk pengurusan kes pada 9 Februari. – Bernama


India rekod lebih 360,000 kes baharu sehari

NEW DELHI, 21 Ramadan 1442H, Isnin – India mencatatkan 368,147 kes baharu COVID-19 dalam tempoh 24 jam lalu, dengan jumlah keseluruhan 19,925,604 kes, lapor Xinhua, memetik kementerian kesihatan pada Isnin.

Selain itu, lebih 3,417 kematian dicatatkan sejak pagi Ahad, menjadikan jumlah korban ialah 218,949.

Sejumlah 3,413,642 kes aktif direkodkan peningkatan sebanyak 63,998, manakala 16,293,003 pesakit sembuh.

Angka kes harian terus meningkat di negara ini, dan kerajaan melaksanakan langkah-langkah baharu untuk membendung penularan.

Beberapa peperiksaan sekolah dibatalkan atau ditunda berikutan keadaan yang semakin buruk.

India memulakan kempen vaksinasi pada Januari, dan setakat ini lebih 157 juta dos telah diberikan.

Fasa ketiga vaksinasi untuk warga berusia 18 tahun ke atas bermula Sabtu lalu.

Sementara itu, sebanyak 291,647,037 ujian saringan sudah dilakukan setakat ini dan pada Ahad sahaja 504,698 ujian dibuat, menurut data terbaharu Majlis Penyelidikan Perubatan India pada Isnin.

Di New Delhi, bandar raya paling terjejas menyaksikan lebih 20,000 kes baharu dan 407 kematian pada Ahad.

Menurut Jabatan Kesihatan bandar raya itu setakat ini seramai16,966 orang meninggal dunia akibat COVID-19.

New Delhi telah dikenakan sekatan pergerakan selama tiga minggu hingga 10 Mei.


Kerajaan fail rayuan keputusan kes kalimah Allah

KUALA LUMPUR, 1 Syaaban 1442H, Isnin – Kementerian Dalam Negeri (KDN) dan Kerajaan Malaysia memfailkan rayuan terhadap keputusan Mahkamah Tinggi yang memutuskan bahawa penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Notis rayuan itu difailkan di Pejabat Pendaftar Mahkamah Tinggi di sini hari ini.

Salinan notis itu turut diberikan kepada Pendaftar Mahkamah Rayuan dan firma peguam yang mewakili wanita suku kaum Melanau dari Sarawak yang beragama Kristian, Jill Ireland Lawrence Bill.

Peguam Negara Tan Sri Idrus Harun mengesahkan rayuan itu.

Dalam notis rayuan difailkan oleh Peguam Kanan Persekutuan Shamsul Bolhassan, ia menyatakan rayuan itu dibuat selepas tidak berpuas hati terhadap keputusan Hakim Mahkamah Tinggi Datuk Nor Bee Ariffin pada 10 Mac lepas.

“Perayu (Menteri Dalam Negeri dan Kerajaan Malaysia) merayu kepada Mahkamah Rayuan terhadap keseluruhan keputusan tersebut,” kata notis itu.

Hakim Nor Bee sebelum ini mendengar kes itu semasa menjadi Hakim Mahkamah Tinggi. Kini beliau adalah Hakim Mahkamah Rayuan.

Dalam keputusannya, Nor Bee memutuskan kalimah Allah boleh digunakan dalam penerbitan bahan agama Kristian bagi tujuan pembelajaran.

Selain kalimah Allah, tiga lagi perkataan yang dibenarkan dalam penerbitan bahan agama Kristian ialah “Kaabah’, Baitullah dan ‘solat’.

Dalam penghakimannya, Nor Bee berkata arahan oleh KDN pada 1986 untuk tidak membenarkan penggunaan empat perkataan itu menyalahi undang-undang dan tidak rasional.

Isu ini bermula 13 tahun lepas apabila Jill Ireland memulakan permohonan semakan kehakiman pada 20 Ogos 2008 supaya dikembalikan lapan CD (cakera padat) yang dirampas daripadanya pada 11 Mei 2008, sebaik tiba di Terminal Tambang Murah (LCCT) di Sepang.

CD berkenaan bertajuk ‘Cara Hidup Dalam Kerajaan Allah’, ‘Hidup Benar Dalam Kerajaan Allah’ dan ‘Ibadah Yang Benar Dalam Kerajaan Allah’.

Wanita itu memfailkan permohonan semakan kehakiman untuk mencabar penyitaan CD tersebut serta memohon perisytiharan mengenai hak perlembagaannya berhubung penggunaan kalimah Allah dalam penerbitan Kristian. – Bernama


Tahanan Palestin protes peraturan melampau rejim Israel

RAMALLAH, 26 Rejab 1444H, Jumaat – Tahanan Palestin di penjara Israel melancarkan kempen protes terhadap langkah hukuman kolektif di bawah Menteri Keselamatan, Itamar Ben-Gvir.

Protes meluas telah mendorong kepada peningkatan ketegangan di penjara dan hal ehwal tahanan Palestin pada Khamis memberi amaran situasi itu boleh menjadi serius jika tidak ditangani.

Bantahan tercetus selepas Pentadbiran Penjara Israel mula mengenakan hukuman kolektif terhadap tahanan Palestin termasuk dengan menutup kantin serta kemudahan lain pada Jumaat dan Sabtu.

Di bawah peraturan baharu itu juga, tahanan yang meninggalkan sel mereka akan digari walaupun untuk ke klinik penjara.

Bahkan, tempoh mandi juga dihadkan kepada tiga minit untuk air panas, lawatan bulanan keluarga turut dihadkan dan sukan pagi dihentikan.

Awal bulan ini, Ben-Gvir mengarahkan penutupan kedai roti yang menyediakan roti harian kepada tahanan.

Sebagai tindak balas kepada tindakan itu, Jawatankuasa Tertinggi Banduan mengumumkan kempen ingkar serta-merta diikuti dengan mogok lapar untuk menandakan menjelang bulan Ramadan.

Sejumlah 4,780 rakyat Palestin kini di penjara Israel, termasuk 160 kanak-kanak, 29 wanita dan 914 lagi mereka di bawah tahanan pentadbiran.-  Agensi


Ketua GLC, GLIC dan ahli badan kehakiman perlu isytihar harta

PUTRAJAYA, 23 Safar 1444H, Isnin – Ketua Pegawai Eksekutif syarikat berkaitan kerajaan (GLC) dan syarikat pelaburan berkaitan kerajaan (GLIC) termasuk ahli badan kehakiman perlu mengisytiharkan aset mereka kepada Suruhanjaya Pencegahan Rasuah Malaysia (SPRM).

Perdana Menteri, Datuk Seri Ismail Sabri Yaakob berkata, mekanisme pengisytiharan harta anggota pentadbiran kerajaan, Ahli Parlimen dan Senator oleh SPRM akan diperkasakan bagi meningkatkan kredibiliti dan integriti kerajaan.

Justeru, pindaan dan penambahbaikan terhadap Kod Etika semasa akan dilaksanakan, katanya.

“Kod etika baharu akan diperkenalkan untuk Ahli Parlimen di bawah Akta Dewan Parlimen (Keistimewaan dan Kuasa) 1952 (Akta 347) dengan mengambil kira prinsip pengasingan kuasa antara badan eksekutif dan badan perundangan,” katanya.

Beliau berkata, butiran kod etika baharu itu akan dibentangkan semula oleh SPRM pada mesyuarat Jawatankuasa Khas Kabinet Pencegahan Rasuah (JKKMAR) akan datang.

Mesyuarat itu turut dimaklumkan berhubung status terkini Rang Undang-undang Pembiayaan Politik, katanya.

“RUU itu akan dikawal selia oleh entiti bebas di peringkat persekutuan dan negeri,” katanya.

Beliau berkata, mesyuarat itu juga bersetuju bahawa pindaan akan dibuat ke atas Akta Audit 1957 (Akta 62) untuk memperkasakan profesionalisme, dan menjamin kebebasan peranan Ketua Audit Negara.